text:
Abaheburayo
13 Mukomeze gukundana urukundo rwa kivandimwe.+ 2 Ntimukibagirwe umuco wo kwakira abashyitsi,+ kuko binyuze kuri wo, hari abakiriye abamarayika batabizi.+ 3 Mujye muzirikana abari mu mazu y’imbohe,+ mbese nk’aho mubohanywe na bo,+ n’abagirirwa nabi,+ kuko namwe ubwanyu mukiri mu mubiri. 4 Ishyingiranwa ryubahwe n’abantu bose, kandi uburiri bw’abashakanye ntibukagire ikibuhumanya,+ kuko Imana izacira urubanza abasambanyi n’abahehesi.+ 5 Imibereho yanyu ntikarangwe no gukunda amafaranga,+ ahubwo mujye munyurwa+ n’ibyo mufite,+ kuko yavuze iti “sinzagusiga rwose kandi sinzagutererana.”+ 6 Bityo dushobora kugira ubutwari+ bwinshi tukavuga tuti “Yehova ni we umfasha, sinzatinya. Umuntu yantwara iki?”+
7 Mwibuke ababayobora+ bababwiye ijambo ry’Imana, kandi mujye mutekereza ku ngaruka nziza z’imyifatire yabo, mwigane+ ukwizera kwabo.+
8 Yesu Kristo ahora ari wa wundi: uko yari ejo ni ko ari uyu munsi, kandi ni ko azahora iteka ryose.+
9 Ntimukayobywe n’inyigisho zinyuranye kandi z’inzaduka,+ kuko ari byiza ko umutima ukomezwa n’ubuntu butagereranywa+ bw’Imana, aho gukomezwa n’ibiribwa,+ kuko ababihugiramo nta nyungu babikuyemo.
10 Dufite igicaniro, kandi abakorera umurimo wera mu ihema ntibafite uburenganzira bwo kukiriraho.+ 11 Intumbi z’amatungo, ayo umutambyi mukuru yabaga yajyanye amaraso yayo ahera guhongerera ibyaha, zatwikirwaga inyuma y’inkambi.+ 12 Ku bw’ibyo, kugira ngo Yesu na we yejeshe+ abantu amaraso ye bwite,+ yababarijwe inyuma y’irembo.+ 13 Nuko rero, nimucyo tumusange inyuma y’inkambi, twikoreye igitutsi yikoreye,+ 14 kuko tudafite umugi uhoraho,+ ahubwo dutegerezanyije amatsiko umugi uzaza.+ 15 Nuko rero, nimucyo buri gihe tujye dutambira Imana igitambo cy’ishimwe,+ ari cyo mbuto z’iminwa+ itangariza mu ruhame izina ryayo,+ kandi tubikore tubinyujije kuri Yesu. 16 Byongeye kandi, ntimukibagirwe gukora ibyiza+ no gusangira n’abandi, kuko ibitambo bimeze bityo ari byo bishimisha Imana rwose.+
17 Mwumvire ababayobora+ kandi muganduke,+ kuko bakomeza kuba maso barinda ubugingo bwanyu nk’abazabibazwa,+ kugira ngo babikore bishimye, aho kubikora basuhuza umutima, kuko ibyo ari mwe byagiraho ingaruka mbi.+
18 Mukomeze gusenga+ mudusabira, kuko twiringiye ko dufite umutimanama uzira uburiganya, kandi twifuza kuba inyangamugayo muri byose.+ 19 Ariko cyane cyane ndabatera inkunga yo kudusabira, kugira ngo nzabagarurirwe vuba.+
20 Imana y’amahoro,+ yazuye mu bapfuye+ Umwami wacu Yesu, wari ufite amaraso y’isezerano ry’iteka,+ akaba n’umwungeri mukuru+ w’intama,+ 21 ibahe ibyo mukeneye byose kugira ngo mukore ibyo ishaka, kandi binyuze kuri Yesu Kristo, ikorere muri twe ibiyishimisha.+ Nihabwe ikuzo iteka ryose.+ Amen.
22 None rero bavandimwe, ndabinginga ngo mwihanganire iri jambo ryo kubatera inkunga, kuko mu by’ukuri nabandikiye urwandiko mu magambo make.+ 23 Ndabamenyesha ko umuvandimwe wacu Timoteyo+ yafunguwe, kandi naza vuba tuzazana kubareba.
24 Muntahirize ababayobora bose+ n’abandi bera bose. Abo mu Butaliyani+ barabatashya.


c: text/html

text:
Uwamahoro Rosine w’imyaka 30 y’amavuko atangaza ko aterwa ishavu n’agahinda no kuba atazi inkomoko ye ,ndetse no kuba ataramenye ababyeyi be bahitanwe na Jenoside yakorewe Abatutsi.
Rosine usanzwe ari umuagent wa MTN avuga ko aheruka bwa nyuma ababyeyi be mu 1994 mu gihe cya Jenoside yakorewe Abatutsi.
Kuva icyo gihe kugera ubu, isura ya Uwamahoro irasuhererwa buri uko atekereje ko benshi mu bantu bamukikije bashobora kuba ari ababyeyi be, cyangwa se abandi bavukana nawe.
Ijoro n’amanywa ahora abunza umutima, yibaza niba abo mu muryango we bariho cyangwa barapfuye, bikamutera agahinda ko kutagira uwo atura ibibazo, uwo aririra ndetse n’uwo yakwita umuvandimwe wamuba hafi, akareka kuba nyakamwe atanazi niba umuryango we ukiriho cyangwa warapfuye.
Agahinda ko kutamenya inkomoko ye
Uwamahoro yakuze yumva yitwa Kankindi, ariko aza kumenya ko atari izina yahawe n’ababyeyi be, ahitamo kwiyita Uwamahoro Rosine.
Avuga ko ubwa nyuma aherukana n’ababyeyi be yari afite imyaka iri hagati ya itatu n’itanu, bari muri stade ya Kicukiro, ari naho baburaniye.
Mu kiganiro yagiranye na IGIHE, yasobanuye uko byagenze.
Yagize ati “Nibuka ko Mama yitwaga Francine, papa akitwa François, murumuna wanjye yitwaga Mugwaneza naho basaza banjye umwe yitwaga Byuma undi Kiringi, hari n’umukozi watureraga witwaga Sibomana.Abo nibo twari turi kumwe aho muri Eto Kicukiro, nyuma haje igitero, abantu baricwa abandi bariruka turatatana, nibwo mperuka umuryango wanjye. Nakomeje kubashaka ariko sinagira n’umwe mbona.”
Yakomeje avuga ko muri uko gusigara ari wenyine, yaje gushakisha uko yabona umuntu azi, ariko ntamubone nyuma akaza gufata umuntu wari mu bicanyi, aramujyana.
Ati “Abantu bose nabonaga baryamye hasi kubera ubwana nkagira ngo barasinziriye. Naje kubona umuntu wari ufite ikintu cy’igiti ariko naje kumenya ko ari imbunda nyuma, namwiziritseho turajyana akajya ansiga mu nzu ye akagenda”.
Yakomeje agira ati “Rimwe naje kugenda mbona abantu benshi bari kwiruka nanjye mbirukamo, tugeze ahantu turasinzira, kuko ntari mfite uwo turi kumwe naje gutorwa n’undi mubyeyi aza kunjyana muri Congo.”
Muri cya gihiri, Uwamahoro yajyanye nacyo, akajya ahererekanywa n’imiryango ndetse n’abantu batandukanye, kugera ubwo agarutse mu Rwanda akisanga i Bumbogo mu Karere ka Gasabo.
Kuva icyo gihe, ubuzima bwarushijeho gusharira Uwamahoro, atangira kuzengurutswa mu miryango y’abaturanyi ayibamo igihe runaka, ariko bamwe bakamwima icumbi, abandi bakamuhohotera kugera igihe yibwirije akahava.
Ibi byabaye Uwamahoro afite imyaka irindwi kugera ejo bundi akuze, agatangira kwiga kwitunga.
Yagize ati “Kuva nkiri muto nagiye mpura n’ibibazo bitandukanye by’ubuzima, nkaba mu miryango ikankoresha imirimo y’imvune, yego hari abangiriye neza nko kumpa aho kurara, byari ibintu byiza ariko ubuzima ntibwagiye bugenda neza.”
Mu myaka itarenze 22, Uwamahoro yabaye mu miryango 14, ibi byatumye atabasha kubona uburyo yiga, kuko yahoraga yimurwa, atotezwa kandi atanishyurirwa amafaranga y’ishuri, bituma ava mu ishuri kandi yararikundaga.
Ati “Ahantu henshi nagiye mba banyangiraga ko nakundaga ishuri bakabona batazandihira, bakagenda banyirukana cyangwa bakarinkuramo kandi nararikundaga cyane.”
Abandi bamuzanaga mu rugo kugira ngo akore nk’umukozi ariko utazishyurwa, ku buryo iyo yashakaga kujya kwiga, bahitagamo kumwirukana kuko icyo babaga bamushakaho cyabaga kitakigezweho.
Kuba atazi inkomoko ye byatumye atabasha kubona amahirwe yo gufashwa n’ikigega gifasha abacitse ku icumi, FARG, kuko bisaba ubuhamya bw’abantu bakuzi kandi akaba atazwi.
Uwamahoro wagarukiye mu wa kane w’amashuri yisumbuye kubera kubura ubushobozi, yavuze ko umuryango wari waramwemereye kumurihira waje kumwirukana inzozi zo kuminuza zikarangirira aho.
Ati “Sinagize amahirwe yo kurihirwa na FARG kubera ko hasabwa icyemezo cy’aho warokokeye kandi nkaba nta bantu banzi bantangira ubuhamya, abantu bandihiraga baje kunkura mu ishuri ubwo kwiga kwanjye guhagarira aho.”
Nyuma yo kubura amahirwe yo kwiga, yakomeje kugerageza ubuzima ajya mu bucuruzi buciritse biza kwanga, aza kujya kwiga umwuga mu bijyanye no gukora isuku no kurera abana ndetse anakora akazi kajyanye na byo, gusa kubera ibibazo by’uburwayi yahoranaga, yaje guhagarikwa muri ako kazi.
Kuva mu gihe cya Jenoside yakorewe Abatutsi, Uwamahoro yahuye n’ubuzima butigeze bworoha, bwaranzwe n’amarira n’agahinda, kuko atagiraga aho arara, akarazwa mu bihuru ndetse adafite icyizere cy’ejo hazaza.
Nubwo bitari byoroshye, avuga ko afite icyizere cyo kubaho, kuko agerageza kwakira amateka ye n’ubuzima abayemo, ndetse ubu ntagikomangira abantu ngo bamuhe icumbi, kuko atunzwe no kuba agent wa MTN Rwanda.
Avuga ko kimwe mu bimushimishije kuri ubu, ari uko afite aho amaze kwigeza, akaba abasha kwitunga ndetse no kwicumbikira atakigira uwo asaba.
Ati “Ubuzima ntibwanyoroheye, ariko ubu nibura nishimiye ko mbasha kwitunga mu kazi nkora nkaba mbasha kwiyishyurira inzu, ubu ntabwo nakirukanwa nk’uko byari bimeze mbere, ni cyo kintu cyo kwishimira.”
Uwamahoro yavuze ko afite inzozi zo kuzamenya amakuru y’umuryango we, n’iyo waba warapfuye kuko yakumva aruhutse mu mutima. Mu gihe yasanga ari bazima, bikaba byaba ari amahirwe akomeye.
Yagize ati “Mbonye umuryango wanjye byaba ari ibitangaza, nta kintu cyiza ko kugira abantu wita abawe, byaba ari ibintu bitangaje kuko mu buzima bwanjye bwose, ntawe ngira nita umuvandimwe, kandi ndabizi ko nabigize. Nongeye kubabona ari bazima nashima Imana cyane”.
Uwamahoro asaba ko haramutse hari uzi amakuru y’umuryango we yamuhamagara kuri telefoni +250789248733

robotstxt: allowed

filter: keep


text:
Ibi byamenyekanye mu gitondo cyo kuri uyu wa Gatandatu tari ya 25 Nzeri 2021 mu Mudugudu wa Mataba mu Kagari ka Nkungu.
Umunyambanga Nshingwabikorwa w’Akagari ka Nkungu, Mfitumukiza Kanimba Samuel, yabwiye IGIHE ko ahagana saa munani z’ijoro ari bwo abanyerondo bumvise ihene ihebeba cyane bagira ngo barayibye begereye urugo ihebeberamo bumva umugabo ari kuyibwira ngo ituze.
Ati “Mu gitondo rero ni bwo bagiye kureba basanga ihene yabyimbye inda y’amaganga bamubajije icyo yabaye yemera ko yayisambanyije. Nanjye namubajije arabyemera, ikindi hari umuntu wari warayimuragije mu gitondo ashaka kuyimwambura undi ashaka kumuha amafaranga kugira ngo ayigumane.”
Uyu muyobozi yavuze ko yakomeje kubaza uyu mugabo niba koko yabikoze undi ngo arabimwemerera ndetse ngo amubwira ko yabikoze kuko umugore we amaze iminsi atari mu rugo akaba yabaga wenyine.
Umunyamabanga Nshingwabikorwa w’agateganyo w’Umurenge wa Munyaga, Uwingeneye Grace yavuze ko uyu mugabo bamushyikirije RIB, sitasiyo ya Kigabiro kugira ngo aryozwe icyo cyaha yakoreye ihene ngo kuko abyiyemerera.
Amakuru IGIHE yahawe na bamwe mu baturage ni uko uyu mugabo ubusanzwe ngo yajyaga asinda agashaka gufata ku ngufu umugore cyangwa umukobwa bahuye.


text:
Home > Amakuru Yose > Amakuru mashya > Mu Rwanda > Insigamigani kugenda nk’Abagesera wakomotsehe?
Uyu mugani bawuca iyo babonye umuntu uvuye mu bo bari kumwe akanyonyomba adasezeye ni bwo bavuga ngo naka agenda nk’abagesera. Wakomotse ku munyabugesera witwaga Muganza wiyahuye muri Cyohoha, i Bugesera (ubu ni mu Karere ka Bugesera) ahayinga umwaka w’i 1400.
Umwami Cyilima Rugwe amaze gucyura umugore wa Nsoro Bihembe witwaga Nyanguge nyina wa Kigeli Mukobanya ari bwo mu Rwanda bahimbye umugani uvuga ngo "Umwami uraguza yatsinze ubuguza" bavuga ko Nsoro yahugiye mu gisoro na we Rugwe agahora araguriza gutsinda u Bugesera).
Nsoro umwami w’u Bugesera yari afite umugaragu we w’umutoni akitwa Muganza. Bukeye u Rwanda rumaze gutsinda u Bugesera , Muganza aracika acikira i Burundi. Ahageze bamufata nabi ajya i Karagwe. Agezeyo bamufata nabi nk’i Burundi na ho arahava.
Mu nzira agenda, ngo aribaza ati "Mbigenje nte? ko ninjya mu Rwanda bazanyica kuko nari umutoni wa Nsoro". Apfa kwihangana asubira i Bugesera agezeyo ahasanga umunyarwanda wahagabanye witwaga Gasigwa, akoma yombi ati "Nyagasani mutware w’i Bugesera nje kugukeza uzandeme amaboko n’amaguru."
Nuko Gasigwa aramwemerera, Muganza agumya kumuhakwaho kugeza igihe amugabiriye inka eshatu z’umuriro. Amaze kuzibona yongera kwibaza ati "Ubu ko ngiye guhakwa ibututsi kandi nari umugaragu w’ibwami bizamera bite?", Ubwo yavugaga ko yari umugaragu wa Nsoro. Yegera Gasigwa aramubwira ati "Naragushimye ko wampaye inka y’umuriro, none ndagusaba ko uzansohoza no kuri Cyilima".
Gasigwa abaza Muganza ati "Ese wabonye ko njye naguhatse nabi?", Muganza ati "Icyo mbigusabira ni uko wamungezaho nkishingana, kuko mu Bugesera bampiga bavuga ngo ko nari umutoni wa Nsoro". Gasigwa ati "Nzamugushyikiriza’’.
Bukeye basanga Cyilima i Kigali. Bagezeyo, Gasigwa abwira Cyilima ati "Nkuzaniye Muganza uyu wahoze ari umutoni wa Nsoro yansabye kumukuzanira ngo mwibonanire ngo hari icyo ashaka kukubwira’’. Bahamagaza Muganza, Gasigwa aramusohoza ati "Nguyu Muganza wansabye ko nzamukugezaho ukamushingana mu Bugesera kuko bamwanga bamuhora ko yari umutoni wa Nsoro".
Rugwe yumvise ko Muganza yari umutoni wa Nsoro biramushimisha kuko namuhaka akamutonesha azamuyoborera u Bugesera. Yari azi imico yabwo. Cyilima abwira Gasigwa ati "Taha na we Gasigwa turamugumanye’’.
Gasigwa asubira mu Bugesera, Muganza asigara i Kigali kwa Cyilima Rugwe. Arahakwa ubuhake buranoga, Rugwe aramutonesha kugira ngo azamuyoborere u Bugesera. Haciyeho iminsi Cyilima atumizaho Gasigwa ngo aze amwitabe. Gasigwa araza n’i Kigali , Rugwe ati "Nshakira inka ijana n’imisozi ijana ubimpere Muganza".
Gasigwa ati "Ni byo gupfa nzajya kubimuha’’ Rugwe ati "Bizapfa ubusa bite?’’ Gasigwa ati "Nuko wabinyaze Nsoro none ukaba ubisubije mwene wabo’’. Ibyo Gasigwa yabivugishijwe n’ishyari kuko yari yabonye Rugwe atonesha Muganza.
Cyilima abwira Gasigwa ati "Ntacyo bitwaye nzaba mbyirebera’’. Ubwo Muganza abona inka n’imisozi akomeza n’ubutoni bwe. Gasigwa abonye Muganza atonnye cyane ishyari riramushengura akeka ko bazamugabira n’ibyo arimo.
Nuko kuva ubwo, Gasigwa agandisha ya misozi Muganza yagabanye. Muganza yatumiza ingemu akazibura.Bukeye inzara imaze kumurembya n’abo bari kumwe, Gasigwa yoshya bagenzi be n’abagaragu ba Cyilima ngo bazabwire Muganza bamukangisha ko Cyilima agiye kumutanga akamukurikiza Nsoro. Muganza amaze kubyumva ashya ubwoba n’abo bari kumwe. Ni ko gucika ijoro ryose ajya kwiyahura muri Cyohoha.
Bukeye muri iyo minsi, Cyilima abaza abo bari kumwe ati "Ko ntakibona Muganza aba he?" Abandi bati "YARATASHYE’’. Cyilima ati "Agataha atamennye?" Abandi bati "Ni ko Abagesera bagenda’’.
Ni yo nkomoko y’iyo babonye umuntu unyonyombye adasezeye bavuga ngo "Agiye nk’Abagesera’’. Byaturutse kuri Muganza uwo bateye ubwoba akagenda adasezeye akiyahura muri Cyohoha.
Kugenda nk’abagesera: Kunyonyomba rwihishwa, kugenda udasezeye.


text:
Hagendewe ku ngingo zinyuranye mu byakusanyijwe bikuwe mu nyandiko zivuga iby’umuco nyarwanda, herekanwa ko ubuvanganzo bwagaragariraga mu buvanganzo nyemvugo bwo muri rubanda, ubu buvanganzo bwari mu ngeri nyinshi tugiye kubagezaho kandi bukagira n’umumaro mu ikoreshwa ryabwo.
1. Indirimbo n’ibihozo
Kuba tubona abantu baririmba; ibyo si ibya none byahozeho, haririmbwaga indirimbo z’urukundo, abantu bakavugwa ibigwi bagasingizwa mu ndirimbo, ababyeyi bakaririmbira abana ibihozo babaguyaguya, abageni ni uko bagaturwa ibihozo ndetse n’abandi bantu.
Urugero: Akira impumbya
Akira impumbya Muhoranampuhwe, Bihogo na we, yeee
Mutesi Mutoni dutunze se shenge mutako utanaze
Yeee, hahirwa koko uyu muruhuje
Reka uririmbwe Murerwa wa Runihura, ni wowe Gaju, yeee
Umucyo mu bakobwa, yeee
Mfura we ugira ubwiza uzira n’ubwanza Mukabaranga (Kanaka)
Yeee, utunyuze twase uko turi aha
Ubarusha uruhanga ruhanitse n’ihaniro, mu ruhimbi rw’amahoro, yeee
Yeee, mu rwari rw’abari, yeee
Ni koko uvuka heza no kuri beza, warezwe neza
Yeee, komeza uribore Muhorakeye.
Dore uwo turikana turikiriza muri uru rubyiruko se Kirez, yeee
Umutako mu bari, yeee
Barute mutatunaniza, uteye ubwuzu abawe
Yeee, gahorane ishya koko nyakubyara
Ubarusha umubyimba ukibyiruka,shenge, mbyeyi, yeee,
Mubyiruka utabyigana, yeee
Shenge we akira iraba ryo kugutaka Mukabaranga (kanaka)
Yeee, komeza utone ni koko uratoshye
Erega ngoro ngari yariboye ingondo inanurira ingeri
Usanze (ugende) amahoro, yeee,
Cyurirwa ingeyo nyamibwa, yeee
Shenge we si amatage tuzihoranira
Yeee, sugira usagambe no ku buvivi.
2. Imitoma
Imitoma yo yabaga igizwe n’amagambo meza ataka umuntu, kandi ikavugwa mu mvugo nziza iryoheye amatwi.
Imitoma yabaga yuje amagambo arimo inyurabwenge yuzuye urukundo, ibyo bigatuma uyumva wese atahwa n’umunezero, ikaba yarabaga igamije gushimangira umubano w’abakundana n’uw’abashakanye.
Ingero z’imitoma:
Mbe nagukunze rwinshi
Si urwejo n’ejobundi
Ni urwo wakuye iwanyu
Warusanze n’iwacu,
5. Kandi nagukoye nyinshi
Zimwe zitagira amayobera
Mvuga zikaryama neza
Kandi ga zikabyuka neza
Zigashoka ubutagisha
10. Zigahumuza ubudahwema.
Narakubonye nshira agahinda
Umutima utangira kuvumera
Kugukunda biwuvugisha
Nuko nigaba mu nganzo
Imitoma nayo, yashoboraga gucurangwa n’inanga ikarushaho kuryohera abayumva.
2. Ibihamagaro, amahamba n’amajuri
Ibihamagaro, amahamba n’amajuri, byabaga ari indirimbo baririmbira inka. Ibihamagaro bikoreshwa igihe zikamwa, amahamba bakayaziririmbira bazicyuye naho amajuri ni ayo ku bibumbiro cyangwa ku mabuga badahira. Ibihamagaro, amahamba n’amajuri byaririmbwaga hose, bikaririmbirwa inka izo ari zo zose hadatoranijwe inyambo gusa. Aha bagenda basingiza inka iyi n’iyi, kuko ntibaba basingiza ubushyo nko mu mazina y’inka.
Ingero: Ibihamagaro by’inka:
Sembugo nayo ndayizi, ntiyibika yaroshye abanyaruyenzi, abenshi bahera mu nkuba inkomane zibarenganya, baganya batabaza umusare w’indongozi,
Bati “Warwambutsaga ari inyange noneho rwabaye inyanja n’ibisiga ntibicyiruca”, inzovu isigaye ikandagira igatebera, bati “Nibayireke ni Ruguranura ku mpeshyi, bazayihe intumbi yihambire ni isanzwe ihotora induru iyo manzi ya Simugomwa.”
Amahamba
Iya Kanuma (umushumba) umugungu atuma turimba abanyaburama, ndavuga inka mu kiririmbo cy’abashumba, itwaza yivuga asoma ubuki.
Umwihunge wa Ruhogo, bayibwiye ko Rwagitinywa yatashye i Mbuye, imbaraga iyirega mu muriri, inzira iyishakira aho idasanzwe.
Amajuri: Gitare cya Butera yateze itera hejuru, abakobwa b’i Nyanza bayambitse ingabo mu nda, Ndoha ay’ubusa yanze kurisha Gasese n’agasigati k’inyana, ngo icyo gihemu ntiyazagikira mu bantu.
3. Amahigi
Guhiga ni umurimo wari umenyerewe kandi ukunzwe cyane mu Rwanda rwo ha mbere, bagahiga inyamaswa bagacyura umuhigo.
Guhiga byari n’umukino barushanyirizwagamo kuboneza no guhamya, naho abahigi bakabamo ingeri eshatu.
Hari ab’umuheto n’amacumu, bahigaga inyamaswa z’inkazi, hari n’abanyagishanga bahigaga ibihura, hakaba n’abongora bahigaga inkwavu ku misozi n’utundi dusimba tworoheje.
Abahigi mu ihimbarwa ryabo, niho bahimbye amahigi, akabamo indirimbo baririmbaga bacyuye umuhigo, akabamo amarekezi, ari byo bisingizo by’imbwa z’intozo, n’ibyirahiro bimeze nk’ibyivugo bisingiza umwambi n’umuheto.
Indirimbo: Ishyamba ni umubyeyi, abatarigenda bashya ibirenge, ndarara rikazimana, nasibira rigasibirira umuheto.
Amarekezi: Biringaragu rya Ngarambe ngabo ya rugango inganya urugwiro n’ingwe yabyaye. Umubore yayinonye mu bibungo bya mukingo ati “Ngaha nabona aho inka ihiga!” Abahigi bati “Ni igitare cya Rwego nyagushorerwa yanga kuganda; ni mpunga mu za Rutikurampunzi.”
Ibyirahiro: Nkwice Rugemandonyi induru ivugiye Rwamagaju, nyamurasa impara impagazi, impamarugamba twagiye Rwamagaju. Ilibagiza rya Kanyamulinja ryaribagizaga ingundu ingando y’abahigi ikuzura inyama.
Abahigi bagiye bahimbira no ku nyamaswa bakundaga guhiga.
Ingwe: Ingwe ni, ni Intimbura – miganda ya rugongesha -misega, yikoreye imikaka mu ihurizo ry’igikari, basakiranye ikomeza ibyo kuba indoha bayita bitobo. Ifata umusega ikawusobeka impindu zombi, ntushobore guhumeka! Impaka zigashira mu bahigi, nicyo gituma batinya kwegera ubuvumo bwayo, kuko ihora ivuza insengo. Igira umujinya usetera mu matwi yitwa Rujwigira.
Igira ikijuju cyo mu gahanga, iyo isobanuye iridahemba iba yemeye kurwana na bene ruhebeba, iyo ishyikiranye na Ruhaya, ntikura ibirenge itayirengeje urugo!
4. Amagorane
Amagorane ni utugambo tw’imvugo iryoheye amatwi abantu batondagura, ugasanga akenshi binanirana kuyavuga wuhuta, byatumaga umuntu yanavugiswa (akavuga ibintu uko bitari agira ngo arabyigana).
Kenshi usanga dusa nk’aho ntacyo tuvuze, uretse gusa ko dusetsa wagira ngo abahimbye amagorane ni abantu basaga n’abakina n’ururimi (mu mivugire) bakarushyiramo utunanirabaswa.
Mu magorane bakoresha isukiranya ry’insubirajwi. Mu gihe umuntu abivuga agira vuba agashobora kuba yateshaguzwa. Bitoza abana kwimenyereza kuvuga bagashobora kuvuga badategwa kandi bikababera nk’udukino.
Ingero:
• Ta izo njyo uze tujye kurya inzuzi kwa Rwahama.
• Nihinnye mu cyanzu n’igihu cyera cy’icyansi cy’uruhanga, njya gukamisha cyasha mu mpinga yo kwa Ntacyandasa.
• Umuja wacu Nyamukuru, nyamukondo, ntasya ifu ica isuka.
• Nshiye imbere y’ingoro mbona imbogo imbere y’ingoro.
• Yewe mwana umennye ikibindi, ta izo njyo za Nyiranjyurinjuri uze urye inzuzi ivure.


text:
Yanditswe na Marc Matabaro
Imwe mu nkuru igaragara mu gitabo In Praise of Blood cyanditswe n’umunyakanadakazi Judi Rever ni ivuga ku bwicanyi bwakorewe abaturage bo mu bwoko bw’abahutu mu cyahoze ari Komini Giti yari muri Perefegitura ya Byumba bugakorwa n’abasirikare ba FPR nyamara iyo Komini ivugwaho kugeza ubu ko nta mututsi n’umwe wayiciwemo mu 1994.
Kenshi abashyigikiye FPR (iyo muri bo hagize n’abemera ko FPR nayo yishe abahutu) mu gushakira ibisobanuro n’impamvu nyoroshyachyaha ubwo bwicanyi FPR yakoreye abaturage b’abahutu hakunze kuvugwa ko ingabo za FPR zicaga abahutu zirwana zihagarika Genocide cyangwa bitewe n’abasirikare bamwe basangaga imiryango yabo yashize bakihorera kubera akababaro n’umujinya. Ariko iyo bigeze muri Giti umuntu yibaza impamvu n’uruhe rwirwazo FPR yahereyeho itsemba abaturage b’abahutu ba Giti.
Kimwe mu binyoma bya mbere byuzuye agashinyaguro mu bivugwa na FPR kikanasubirwamo n’abanyamakuru n’abiyita impuguke n’abashakashatsi b’abazungu ni ibyabereye muri Komini Giti ya Byumba mu 1994.
Nk’uko bivugwa mu buhamya bugaragara mu gitabo In Praise of Blood cyanditswe n’umunyakanadakazi Judi Rever Giti ikunze kuvugwa mu bitabo no mu binyamakuru nka komini yonyine yo mu Rwanda Aho ngo abahutu batakoze Genocide. Uwari Burugumesitiri wa Giti by’umwihariko yashimiwe ko yahanganye n’abicanyi akabuza ko abatutsi bicwa. Ariko Judi Rever avuga ko yagerageje gukurikirana ibyabereye muri Giti yegeranya ibimenyetso n’ubuhamya byerekana uburyo FPR yakoresheje Giti mu buryo buteye ubwoba kandi bikagira icyo bigeraho muri Propaganda yayo. Ibi umuntu akaba yabishingiraho mu gusobanukirwa imikorere iteye ubwoba ya FPR mu tundi duce tw’u Rwanda mbere, mu gihe, na nyuma ya Genocide.
Tariki ya 23 Mata 1994, hafi ibyumweru bibiri gusa Genocide itangiye, umunyeshuri ufite ababyeyi bava mu moko yombi (abahutu n’abatutsi) witwa Clément yari hafi yo ku biro bya Komini Giti aho yari yagiye gusura umwana w’inshuti ye n’urungano. Bigeze mu ma saa kumi n’ebyiri z’umugoroba ijoro ritangiye kugwa umuturanyi yaramubwiye we n’inshuti ye Gaudence ngo batahe burije ntawamenya igishobora kuba ijoro riguye.
Ku tariki ya 10 Mata 1994 ingabo za FPR za Mobile ya 21 na Mobile ya 101 zari zageze muri Komini Giti ndetse n’abihayimana bo mu iseminari ya Rwesero bari barangije kwicwa n’abasirikare ba FPR. Ubwicanyi bwamaze iminsi myinshi abantu barahiye ubwoba. Nyamara ibyumweru 2 nyuma yaho hari agahenge gateye inkeke ku buryo bamwe bari batangiye kwizera ko intambara yarangiye.
Clément na Gaudence bari ku igare bagenda mu mihanda y’igitaka mu misozi yo muri Giti. Bageze ku kigo nderabuzima iruhande rw’amashuri abanza babonye abasirikare ba FPR bashoreye ikivunge cy’abantu babinjiza mu mashuri.
Gaudence yabwiye Clément ko afite ubwoba ko bagomba kwihuta bagataha iwabo bakava mu nzira. Clément abonye uburyo abasirikare ba FPR barimo gusunika abaturage ku kibuga cy’ishuri aremera baragenda, anyonga igare vuba na vuba uko ashoboye.
Clément ageze mu rugo, Ise umubyara, umugabo w’umuhutu wakoraga akazi ko kuburanira abandi mu nkiko, akaba n’umuyobozi mu nzego z’ibanze wari uzwi n’abantu benshi yari yabuze.
Bukeye mu gitondo ibihu bitangiye kugabanuka, Clément na mwene nyina bafata inzira bajya kumushaka. Kuko bakekaga ko hari ikintu kibi cyamubayeho bahise berekeza ku mashuri abanza, aho babonye igare rya Se baritaye aho. Hari mu gitondo kare cyane ku buryo nta musirikare wari urinze aho ku mashuri. Binjiye mu kibuga cy’ishuri bahise bakubitwa n’inkuba.
Mu kibuga kiri hagati y’amashuri hari huzuye imirambo, mu byumba by’amashuri nabyo byari byuzuye abantu bishwe. Clément na mwene nyina bashoboye kubona umurambo wa Papa nabo mu mirambo yari aho. Yari yamenwe umutwe (ashobora kuba yari yakubiswe agafuni) banamuvunne akaguru.
Clément akimubona yahise afatwa n’ubwoba atashobora gusobanura bahise biruka bajya kwihisha mu murima w’amasaka wari hafi aho. Barakomeza bajya mu rugo kubwira mama wabo wari umututsikazi ko papa wabo yishwe.
Clément yumvaga atareka se ngo aborere ku gasozi ngo aribwe n’imbwa. Ijoro riguye yasubiye kw’ishuri kwiba umurambo wa Se afashijwe na mubyara we n’umuturanyi bajyana umurambo mu rugo bawuhamba rwihishwa.
Umuturanyi wabo, umugore ukiri muto w’umuhutukazi, ku bw’amahirwe yarokotse ubwicanyi bwakorewe ku mashuri abanza. Ngo yari yafashwe ku tariki ya 23 Mata 1994 ahetse umwana. Yabwiye Clément ko abasirikare ba FPR bafashe abaturage b’abahutu babakuye mu ngo zabo, abandi bafatirwa ku ma bariyeri ingabo za FPR zari zashyize ahantu hatandukanye muri Giti, maze bose barabashorera babajyana ku mashuri abanza.
Ngo iruhande rwe hari abantu bajijutse nk’abarimu, abakozi ba Leta, abanyapolitiki, n’abacuruzi bose b’abahutu mbese abantu bose bagaragaraga nk’aho bishoboye cyangwa ari abantu bavuga rikijyana. Ngo ijoro riguye, abasirikare bahisemo abagabo b’abahutu babona bafite ibigango babaha udufuni babategeka kwica abantu bo miryango yabo. Nyuma abo bantu bamaze kwica bene wabo basabye kwicwa batagaragawe ibyo barabihabwa bahita baraswa n’abasirikare ba FPR.
Uyu muturanyi wahaga ubutumwa Clément yakubiswe agafuni inyuma ku mutwe agwa igihumure ku buryo abasirikare baketse ko yapfuye. Akangutse nyuma y’amasaha menshi yasanze uruhinja yari ahetse rwapfuye iruhande rwe.
Ingabo za FPR zifatanije n’abasivile b’abatutsi zakomeje guhiga no kwica abahutu bigaragara ko bajijutse n’imiryango yabo mu minsi yakurikiyeho.
Byatwaye igihe kinini kugira ngo abasirikare ba FPR bashinzwe iperereza bashobore kuvumbura umwarimu witwa Sindambiwe wari washoboye kwihisha. Mbere yaho ariko abasirikare ba FPR bajugunye umugore we n’abana be mu rwina barabica.
Mu minsi yakurikiyeho abasirikare ba FPR bavumbuye umugabo wari umwarimu mu mashuri yisumbuye mu ishyamba ry’inturusi baramurasa baramwica.
Clément we yagize amahirwe yo kurokoka. Nk’uko abivuga kubera ko yagaragaraga nk’umututsi kubera nyina w’umututsikazi mu minsi ya mbere ingabo za FPR zinjira muri Giti uko asa nk’abatutsi byamufashije gutuma abasirikare ba FPR batamwica. Ariko ubwicanyi butangiye kwiyongera yakijijwe na Se wo muri batisimu w’umututsi wari ufite umuhungu wagiye mu Nkotanyi, uwo muhungu akaba yaragize uruhare runini mu kwerekana abagombaga kwicwa muri Giti.
Uwo muhungu wari waragiye mu nkotanyi yabonye Clément arimo gukubitwa yicajwe hasi n’umusirikare wa FPR wari ufite ipeti rya lieutenant witwa Jean Jacques Laurent Mupenzi (ubu ni Major General muri RDF) akeka ko agiye kumwica ako kanya, ariko uwo muhungu w’i Giti wagiye mu nkotanyi yahise abwira Jean Jacques Laurent Mupenzi ati: “Uwo mureke ni umwe mu bana bacu.”
Uwari Burugumesitiri wa Giti, Edouard Sebushumba, w’umuhutu yahise ajya kwihisha amakuru atangiye gukwira ko inkotanyi zageze i Giti kimwe n’abandi baturage batinyaga ko inkotanyi zabivugana. Yihishe igihe kigera ku kwezi mu nzu y’umukecuru w’umutindi nyakujya. Amakuru y’aho yihishe atangiye kumenyekana abasirikare ba FPR bahise bajya kumushaka bamusanga ubwanwa n’umusatsi byaramurenze ku buryo bitari byoroshye kumumenya.
FPR yifuzaga gukoresha Sebushumba muri Propaganda, bityo bamubwira ko atagomba kugira ubwoba ko agomba gutaha iwe ko FPR izamurindira umutekano. FPR yaje gutangaza ku Isi hose ko Edouard Sebushumba ari Burugumesitiri wenyine mu Rwanda watumye hataba Génocide muri Komini yayoboraga.
Ni uko Burugumesitiri wa Giti yabaye ikirangirire kubera ngo yabujije intagondwa z’abahutu kwica abatutsi muri Komini yayoboraga. Mu makuru menshi avugwa kuri Genocide, Giti ikunze kuvugwa nka komini yonyine mu Rwanda abahutu batakoze Genocide. Iyo urebye aya makuru yifashishijwe mu guhuma amaso abantu kugira ngo ubwicanyi bwakozwe na FPR muri Giti butamenyekana.
Sebushumba yakomeje guceceka ku byabaye muri Giti, kubera uko guceceka yarabihembewe ntiyicwa, ahabwa igihembo cya Miliyoni y’amafaranga y’u Rwanda na Perezida Pasteur Bizimungu, ndetse ahabwa imyanya mu butegetsi kugeza ubwo abaye na Depite kugeza mu 2008.


text:
Kigali: Ibihugu 24 biriga uko byakungukira ku mitungo ndangakamere yabyo
Yanditswe na MUTUNGIREHE SAMUEL
Abaturutse mu bihugu 24 by’Afurika bateraniye mu nama i Kigali yo kwiga ku buryo bwo kugera ku mutungo ndangakamere w’ibimera n’ubuhanga bwo kubibyazamo imiti, hagamijwe gusaranganya inyungu ziturutse mu kuwukoresha, hirindwa ko abaturutse hanze y’igihugu no hanze y’umugabane bakomeza kuwungukiramo bonyine nta cyo basigiye ba nyirawo.
Umuyobozi mukuru w’Ikigo k’Igihugu cyo kubungabunga ibidukikije (REMA), Eng. Coletha Ruhamya, ubwo yafunguraga iyo nama y’iminsi itatu, ejo hashize tariki ya 28 Kanama 2018, yavuze ko mu gihe hazaba hagiyeho uburyo buhamye bwo gufasha abafite umutungo ndangakamere kuwubonamo inyungu bizatuma barushaho kuwitaho n’abafite ubuhanga bwo kuwubyaza umusaruro bakomeze kubyungukiramo.
Ati “Iyi nama ni ukugira ngo nk’ibihugu by’Afurika, cyane cyane ko ari bo bafite uwo mutungo ariko batazi kuwubyaza inyungu, turebe ukuntu twashyira imbaraga hamwe; twese tukareba ngo ni iki kibura ku rwego rw’igihugu, ku rwego rw’Afurika cyangwa muri buri karere. Ni iki cyakorwa, amategeko ahari adufasha kugira ngo tugere kuri wa mutungo ariko tunawungukiremo natwe.
Niba tutaragera ku bumenyi bushobora kuwubyaza umusaruro uko bikwiye ariko ba bandi baza kuwufata kugira ngo bage kuwubyaza umusaruro, bagire icyo basigira ba bandi bawubungabunga”.
Eng. Ruhamya yakomeje avuga ko bimwe mu bituma abanyafurika n’abanyarwanda muri rusange bataragera ku buryo bwo kubyaza umusaruro umutungo ndangakamere birimo n’impamvu z’ubushakashatsi butaratera imbere ariko hakiri n’ikibazo cy’amategeko abigenga, gusa ku ruhande rw’u Rwanda hari igikorwa.
Ati “Cyane cyane n’ubwo ubushakashatsi bwacu butaratera imbere cyane ngo tumenye ukuntu ibiti nk’ibyo cyangwa ibimera nk’ibyo twabibyazamo imiti; inama nk’iyi ni ukugira ngo turebe ukuntu ubushakashatsi bwacu bwagera aho buvuga buti nshobora gukora umuti uyu n’uyu kandi wemewe ku rwego mpuzamahanga.
Icya kabiri ni ukugira amategeko n’amabwiriza agena uko ibyo bintu bikorwa; ubu dufite ibwiriza rya Perezida rimaze gukorwa, riri mu nzira zo kwemezwa, rishyiraho amabwiriza y’uko ibyo bintu byakorwa. Ibyo ni byo bizadufasha; navuga ko twari tukiri inyuma ariko mu by’ukuri gahunda ihari n’ubufatanye buhari turumva hari aho bizagera kandi heza ku buryo natwe tuzabyungukiramo”.
Umuyobozi w’Umushinga mpuzamahanga ushyiraho uburyo bwo kugera ku mutungo ndangakamere no gusaranganya inyungu ziwuvamo (ABS), Dr. Alejandro Lago, yavuze ko bafasha ibihugu gushyiraho uburyo bw’amategeko yo kubyaza umusaruro umutungo ndangakamere wabyo kugira ngo abaturage babashe kuwubonaho inyungu zigenwa n’amategeko.
Gafaranga Daniel, uhagarariye urugaga rw’Abavuzi gakondo mu Rwanda, yavuze ko mu Rwanda hari ibimera byinshi ariko bajyaga baha umuti umuntu bakoze batiriwe bagirana andi masezerano y’icyo azawukoresha.
Ati “Usanga nk’ikimera runaka abacyumvise ko gikora byinshi baza bakagitwara, bakakigiramo inyungu; ariko tumaze iminsi duhugurwa n’ikigo REMA ku byerekeye amasezerano ya Nagoya (yo mu Buyapani, mu Kwakira 2010), yemeza ko ibihugu byajya bisangira umutungo bigasangira n’inyungu ziwukomokaho.
Bizagera ku bavuzi gakondo bose, ku buryo igihe umuntu aje kukubaza umuti, akakubaza icyo uvura icyo gihe utapfa kuwumuha uko wiboneye ahubwo mwagirana amasezerano ku buryo inyungu azabona na we azagusigiraho, ndatekereza ko ubu bizakorwa neza kuruta uko byakorwaga”.
Iyi nama ibaye mbere y’inama ya 14 y’ibihugu byasinye Amasezerano Mpuzamahanga yo kubungabunga Urusobe rw’Ibinyabuzima izabera mu Misiri, igamije kugaragaza ubumenyi n’ubuhanga bw’Abanyafurika mu bijyanye n’umutungo ndangakamere n’ubumenyi bwo kuwukoresha.


text:
Ni igikorwa cyabereye ku Cyicaro Gikuru cya UR kiri i Gikondo, kuri uyu wa 11 Ukwakira 2021.
Abo banyeshuri bamaze kugera i Kigali; baziga mu mashami atandukanye arimo imiyoborere, ibaruramari, itangazamakuru n’itumanaho, ikoranabuhanga, ubusemuzi n’ibindi. Bagizwe n’abagore 13 n’abagabo 18 biganjemo urubyiruko.
Umuyobozi ushinzwe Amasomo n’Ubushakashatsi muri UR, Prof. Nosa O. Egiebor, wanashyize umukono kuri ayo masezerano ku ruhande rwayo, yabahaye ikaze abizeza ko izabaha ubumenyi bufite ireme.
Yabasabye kuba abanyadushya bakagaragaza ko Afurika ishoboye.
Prof Egiebor yavuze ko isinywa ry’aya masezerano riri mu murongo UR ifite wo kuzamura urwego rw’uburezi itanga bukamenyekana kandi bukagerwaho n’abo hirya no hino ku Isi.
Yakomeje ati “Kugeza ubu abanyeshuri mpuzamahanga dufite muri UR bari hafi 2%. Turashaka kugira nibura 10%. Ubwo rero iyi ni intangiriro.”
Yakomeje agaragaza ko icyifuzo ari uko yaba yigamo abo mu Karere, Afurika n’abo ku yindi migabane itandukanye yo hirya no hino mu Isi.
Nubwo UR yari isanzwe yigamo abanyamahanga, ni ubwa mbere umubare ungana utya wakiriwe rimwe kandi uvuye mu gihugu kimwe.
Amasezerano yasinywe azamara imyaka itanu ishobora kongerwa, aho UR isabwa guha abo banyeshuri uburezi bufite ireme no kubitaho igihe bazaba bari mu Rwanda, naho A.N.B.G igasabwa kubishyurira amafaranga y’ishuri, amacumbi n’ibindi nkenerwa.
Mayagui Manamy Gille Evrard washyize umukono ku masezerano ku ruhande rwa A.N.B.G yatangaje ko umubano mwiza u Rwanda na Gabon bifitanye uri mu byatumye bahitamo kuzana abo banyeshuri kwiga muri UR.
Ati “Impamvu eshatu z’ingenzi zatumye twegera Kaminuza y’u Rwanda, iya mbere ni ibyo imico y’ibihugu byombi ihuriyeho ndetse Perezida Ali Bongo Ondimba na Perezida Paul Kagame bafitanye umubano mwiza cyane.”
“Icya kabiri ni imiterere n’ireme ry’uburezi u Rwanda rufite […] Impamvu ya nyuma yatumye tuza ni uko Afurika ikeneye kwiteza imbere. Ifite n’amahirwe n’ibisabwa, bityo rero igomba kwiyubaka ikarushaho kugaragara neza.”
Bamwe muri abo banyeshuri bavuganye na IGIHE batangaje ko bari basanzwe bumva UR gusa batarayimenya neza cyane ko ari bwo bakiva mu mashuri yisumbuye. Biteze ko uburezi bazayikuramo buzaba bufite ireme.
Biteganyijwe ko mbere y’uko batangira kwigishwa bazabanza bagahugurwa ku ndimi bazigishwamo mu gihe cy’amezi ane. Abenshi muri bo bazi Igifaransa cyane mu gihe Icyongereza ari gike kandi UR ari cyo ikoresha nk’ururimi rwigishwamo.
Ayo masezerano yasinywe nyuma y’amezi 10 haba ibiganiro ku mpande zombi.
Yitezweho kumenyekanisha uburezi bw’u Rwanda mu ruhando mpuzamahanga no gutanga umusanzu mu bukerarugendo bushingiye ku burezi.


text:
Ijambo ry’ibanze: ikinyamakuru cyanyu, giharanira ubwisanzure mu bitekerezo, kiravutse
Basomyi, nshuti, bavandimwe, tubahaye ikaze, murisanga ku rubuga lecpinfo.com
lecpinfo.com ni urubuga rw’amakuru n’ibitekerezo byubaka. Ni urubuga rwa buri wese. Mu kwezi kwa Kanama 2017 iki kinyamakuru gishinzwe n’ishyirahamwe ry’abaharanira ubwisanzure mu bitekerezo, umuco n’amahoro. Mu rurimi rw’igifaransa, « Liberté d’Expression Culture et Paix », LECP mu magambo ahinnye. Ni ishyirahamwe rifite ubuzima gatozi kuva muri Werurwe 2016. Ntiriharanira imyanya y’ubutegetsi, ahubwo icyo rishyize imbere ni uko ijwi rya buri wese ryakumvikana.
Intego ni uguhanahana amakuru, no kungurana ibitekerezo hagamijwe ko imibereho n’uburenganzira bw’ikiremwamuntu bisigasirwa, ntibihungabane. Uretse abanyamakuru, hari impuguke ziri mu bashyizeho uru rubuga rwanyu. Uru rubuga rufunguriwe buri wese, yaba uri mu Rwanda cyangwa hanze yarwo ufite icyo yungura abasomyi. Icyo dushyize imbere, ni uko ibitekerezo bitangwa mu mvugo ishingiye ku muco mwiza w’ubwubahane.
By’umwihariko duhaye ikaze abazatugezaho ibitekerezo bikubiyemo uko ibibazo by’ingutu biri mu Rwanda byakemurwa mu mahoro. Baba abanyapolitiki, abarimu, impuguke, abashakashatsi b’ingeri mu nzego zinyuranye, kimwe n’abantu basanzwe, ntihazagire uzuyaza kubitugezaho.
Dusanga buri wese akwiye kugira uburenganzira bwo kuvuga icyo atekereza, bityo ntihagire uzira ko abona ibintu ku buryo butandukanye n’abandi. Ariko na none, tuzirikana ko uburenganzira bwa buri wese burangirira aho ubwa mugenzi we butangirira. N’ubwo ishyirahamwe ryacu ntawe rikorera mu kwaha kwe, ariko rifitiye icyubahiro buri muntu, kandi rizubahiriza amategeko agenga uyu mwuga. Dushishikajwe no gutega amatwi buri wese kandi tukamuha ijambo kuri uru rubuga rw’ibitekerezo bigamije gufasha abantu kubana mu mahoro.
Inzego zose zigize imibereho y’igihugu n’abagituye zizazirikanwaho. Hari politiki, ubukungu, ubutabera, amateka, umuco, amadini, ikoranabuhanga, imikino, imyidagaduro n’ibindi. Tuzajya tubagezaho amakuru yo mu Rwanda, ndetse no mu mahanga. Uretse inyandiko, hari n’ibiganiro, mu majwi ndetse no mu mashusho. Uru rubuga ruri mu ndimi eshatu, ikinyarwanda, igifaransa n’icyongereza.
Uru rubuga ni urwanyu. Tubahaye ikaze.
Ubwanditsi
No Comments Yet
Laisser un commentaire
Vous devez être connecté·e pour rédiger un commentaire.


text:
Bamporiki ashima Perezida Kagame wagaruye Itorero
Yanditswe na admin
Umuyobozi w’Itorero ry’Igihugu Bamporiki Edouard ashima Perezida Paul Kagame wagaruye Itorero kandi agakura u Rwanda mu mateka mabi yaruranze, ashimangira ko ari mu ntwari zatumye igihugu cyongera kwiyubaka nyuma ya Jenoside yakorewe Abatutsi mu 1994, kuko byari bikomeye cyane ku buryo byasaga no kwitaba kare ugatumwa kure.
Ibyo Bamporiki yabigarutseho mu nama y’igihugu y’umushyikirano ku nshuro ya 15 ubwo yakomezaga ku munsi wayo wa kabiri, ejo hashize tariki ya 19 Ukuboza 2017 ahereye ku kiganiro kibandaga ku ruhare rw’Urubyiruko mu iterambere ry’igihugu.
Bamporiki avuga ko Itorero rifite akamaro, yemeza ko hagiye gukorwa Itorero bahereye mu bana bato, rizajya rikambika ahantu hagaragaye ikibazo gishobora gukemurwa n’intore.
Ati “Twiyemeje ko guhera muri Gicurasi 2018 ahari ikibazo cyakemurwa n’imbaraga z’urubyiruko tuzajya tujyayo dutureyo, twubakeyo amahema ikibazo kiriyo tuhave tukirangije nitutakirangiza ntidutahe.”
Bamporiki atangaza ko kuba Perezida Kagame yarabadukanye ingoga akitangira gutabara u Rwanda no kurwubaka nyuma ya Jenoside yakorewe Abatutsi, abigereranya no kwitaba kare ugatumwa kure kuko byari bigoranye, agaragaza ko urubyiruko rw’ubu na rwo rwiteguye kwitaba kare mu gukomeza guteza imbere u Rwanda.
Nk’uko yabigarutseho abitangaza muri aya magambo “Urubyiruko rw’uyu munsi dufitanye isano na Perezida wa Repubulika kuko yitabye kare, murebye igihe Perezida yavukiye cyari igihe kigoye u Rwanda, yitabye kare u Rwanda rumutuma kure ararwemerera, akorera u Rwanda, iyo urebye amateka y’urugamba rwatumye ajya mu ndake ubu tukaba turi mu nda y’iyi nzu, nta handi byaba bikomoka ni mu nda y’indake.”
Minisitiri w’urubyiruko Rose Mary Mbabazi atangaza ko urubyiruko rw’ubu rutandukanye n’urwa kera kuko rwo rwiteguye gutanga umusaruro mu gihe urwa kera rwari rumeze nk’ubutaka butera.
Mbabazi asanga urubyiruko rukwiye kwiga rushyizeho umwete kugira ngo ruzabashe guteza imbere igihugu ruhereye kuri bike rufite ariko rugatekereza kure kugira ngo rugere kure. Ni muri urwo rwego arusaba gutinyuka rugafata inshingano kuko ari byo bizatuma rutera imbere. Agira ati: “Nta mwanya dufite wo kongera gutakaza kuko igihe cyatakaye kirahagije”.
Mu mpanuro zibanzweho n’abayobozi batandukanye muri uwo mushyikirano zikaba zibanze kurukangurira gukora cyane kugira ngo rutazatenguha Perezida Kagame mu guteza u Rwanda imbere kandi rwaragizwe inkingi ya mwamba.
SEZIBERA ANSELME


text:
Kuba umugabo yakwahukana mu muco nyarwanda ni ibintu bidasanzwe byakubitiraho gukubitwa n’umugore byo bikaba akarusho, kuko kuva kera abagore bagiye bafatwa nk’abanyantege nke batarangwaho ibikorwa nk’ibi.
Bamwe mu baturage bo mu Murenge wa Rukomo baganiriye na Radio1 bavuze ko kuri ubu ibintu byahinduye isura, ubu abagabo basigaye bakubitwa n’abagore kugeza ubwo bahukanye.
Bavugirije yavuze ko umwana we yatewe icyuma n’umugore bashakanye bikamuviramo kumujyana mu bitaro.
Yagize ati “Barambwiye bati ‘umuhungu wawe umugore aramwishe mpita njyayo ngezeyo umugore turamushaka turamubura, umuhungu wanjye tumujyana kwa muganga, tugezeyo bamwohereza i Byumba; yari yamuteye icyuma mu mugongo.”
Abandi baturage bakomeje bavuga ko gukubitwa kw’abagabo bimaze kuba umuco muri aka gace, uwumvise arembejwe n’inkoni yahukana agahunga umugore.
Umwe yagize ati “Abagore bakubita abagabo urumva ngo byabyaye uburinganire, kera habaga umuco nta mugore wakubitaga umugabo abakuru bahari barabakizaga bakabunga. Ubu ngo ni uguhangana ubu buringanire bashyizeho bwatumye abagabo batoroka mu ngo babahunga ngo baticana.”
Undi yagize ati “Abagore b’inaha bigize ibyihebe nta mugabo ukivuga ahubwo abagabo benshi barahunze.”
Ku ruhande rw’abagore bo bavuga ko abagore bakubita abagabo babo bituruka ahanini ku mirwano itangizwa n’abagabo, abagore bakabakomeretsa birwanaho kuko batamenyereye imirwano.
Umwe yagize ati “Ntabwo tubamaze! Ushobora gutongana n’umugabo akagukomeretsa cyangwa se na we kubera umujinya kuko uri kwitabara ukaba wamukomeretsa utabigambiriye. Abagabo ntabwo boroshye.”
Umuyobozi w’Akarere ka Gicumbi wungirije ushinzwe imibereho myiza, Mujawamariya Elisabeth, yavuze ko usanga abagore bakubita abagabo ari abumvise nabi ihame ry’uburinganire.
Yagize ati “Uyu munsi kuba umugore yumva ko yabonye uburenganzira akaba yabubonera kuba ashobora kujya mu kabari akarenza akaguru ku kandi, yataye abana mu rugo yakabaye ari kwitaho, yataye ishingano z’urugo usanga yasinze ahetse umwana mu kabari, icyo ntabwo gikwiye ni kumwe aba atarumvise ihamwe ry’uburinganire. Ku ruhande rw’abagabo na bo badasobanukiwe neza icyo ihame ry’uburinganire ari cyo hakaba habaho gushaka kwigaranzura urumva ko hose hakigaragara icyuho.”
Yakomeje avuga ko bashyize imbaraga mu kwigisha neza iri hame ry’uburinganire kugira ngo abaturage babashe kurisobanukirwa.


text:
Umutype na girl friend we bagiye kwiyahura bifuza ko ubukwe bwabo buzayoborwa n'Imana mu ijuru, bafata gahunda yo kujya hejuru yinzu ya etage 10 ubundi bagasimbuka! Ubwo bahageze bemeza guhuma ubundi bakabara gatatu then bagasimbuka, bakirangiza kubara umuhungu asimbuka wenyine naho umukobwa ati "YEGO URUKUNDO NI IMPUMYI ARIKO NJYE SINDIMPUMYI YO GUFATA UMWANZURO WO KWIYAHURA"
umuhungu nawe ari mukirere ahita arekura umutaka ubundi amanuka fresh nawe ati: "YEGO NASARIYE MURUKUNDO ARIKO NTAHO NDI UMUSAZI WO KWIYAHURA KUBERA RWO"
Video Abakobwa Beza
Urwenya:Umutype na girl friend we bagiye kwiyahura bifuza ko ubukwe bwabo buzayoborwa n'Imana mu ijuru
Umutype na girl friend we bagiye kwiyahura bifuza ko ubukwe bwabo buzayoborwa n'Imana mu ijuru, bafata gahunda yo kujya hejuru yinzu ya etage 10 ubundi bagasimbuka! Ubwo bahageze bemeza guhuma ubundi bakabara gatatu then bagasimbuka, bakirangiza kubara umuhungu asimbuka wenyine naho umukobwa ati "YEGO URUKUNDO NI IMPUMYI ARIKO NJYE SINDIMPUMYI YO GUFATA UMWANZURO WO KWIYAHURA"


text:
Ngoma: Ubumwe bw’Abanyarwanda bwashinze imizi bushamikiraho iterambere
Yanditswe na Manishimwe Noël
Umuyobozi w’Akarere ka Ngoma Nambaje Aphrodise avuga ko Kwibohora kw’Abanyarwanda mu myaka 25 ishize kubonerwa mu iterambere rishingiye ku bumwe bw’Abanyarwanda bwubatswe n’imiyoborere myiza u Rwanda rufite.
Ni ibikubiye mu kiganiro kihariye yagiranye n’Imvaho Nshya mu gihe kuri iyi tariki ya 4 Nyakanga 2019, u Rwanda ruri kwizihiza isabukuru yo Kwibohora ku nshuro ya 25.
Meya Nambaje agaragaza ko nyuma y’uko Ingabo zari iza RPF-Inkotanyi zihagaritse Jenoside yakorewe Abatutsi tariki ya 4 Nyakanga 1994, Ubuyobozi bwiza bwahereye ku busa bwongera kubaka u Rwanda rwari rwarasenyutse.
Yagize ati: “Ikintu cya mbere gikomeye cyane ni uko umuntu yasaga n’uhera ku busa. Iyo rero urebye mu myaka 25 ishize hari ikintu gikomeye cyane cyo kwishimira Abanyarwanda bagezeho gishingiye cyane cyane ku kuba abantu baratekereje kuba hamwe, bakaba umwe mu bumwe bw’Abanyarwanda. By’umwihariko Abanyengoma muri izo ntekerezo zo gukorera hamwe, gufatanya, gusabana, byarubatswe birinjira biba ubuzima.”
Meya Nambaje avuga ko mu myaka 25 ishize u Rwanda rwibohoye hari iterambere rifatika Abanyengoma bagezeho kandi ryishimirwa.
Ahereye ku bijyanye n’imibereho myiza y’abaturage yagaragaje ko hari ibikorwa byinshi bakoreye hamwe bimwe bigashamikira ku gikorwa cy’Umuganda, gusana imihanda no guhanga imishya bakoresheje amaboko yabo ariko bashyigikiwe na Leta.
Ati: “Ubu imihanda yaragutse, irananozwa ihuza imirenge yacu, ihuza Akarere kacu n’utundi turere. Ubu dufite imihanda myiza yatunganijwe ku birometero bisaga 216 bizenguruka kano karere ibyinshi bimeze neza kandi byafashije abaturage bacu kugenderanira, guhanahana ubumenyi ndetse no guhahirana. Kandi abantu barahinga bakeza, bakanahahirana mu byo beza, kuko ubuhinzi bwateye imbere.”
Mu iterambere rishingiye ku bukungu, Meya Nambaje agaragaza ko gahunda zigamije guteza imbere imibereho myiza y’Abanyarwanda zateye imbere zirimo nka gahunda ya Girinka Munyarwanda yatangijwe na Perezida wa Repubulika y’u Rwanda Paul Kagame muri 2006, kugeza muri uyu mwaka wa 2019 zikaba zimaze kugera ku miryango isaga 8500 itishoboye muri ako karere.
Ubworozi na bwo bwateye imbere kuko hirya no hino mu mirenge 14 igize Ngoma abaturage boroye inka zigera ku bihumbi 40 zirimo n’izitanga umukamo.
Mu bukungu kandi ubucuruzi bwaragutse, ku buryo muri buri murenge hari nibura isantere y’ubucuruzi igira n’isoko aho abaturage bacururiza ibyabo, abandi bagahaha.
Mu myaka 25 ishize abagerwaho n’amazi meza mu Karere ka Ngoma ubu bageze ku gipimo cya 82%. Mu gihe abagerwaho n’amashanyarazi ari 56 %, harimo abakoresha ayo ku miyoboro minini ( On –grid) 32%; n’akomoka ku mirasire y’izuba 24.12%.
Mu burezi
Mu gihe mbere ya Jenoside muri Ngoma harimo ibigo by’amashuri bitagera kuri bitanu, mu myaka 25 ishize u Rwanda rwibohoye, ubu muri aka karere harimo ibyumba by’amashuri 964 abanza byigirwamo n’abanyeshuri 84, 566, n’iby’ayisumbiye 531 byigirwamo n’abanyeshuri 19,900.
Meya Nambaje avuga ko kuba u Rwanda rwarashyize imbaraga mu burezi budaheza no kurwanya ubujiji bigaragaza iterambere.
Ati: “Muri iyi myaka 25 ibikorwa remezo by’amashuri byarongerewe, hanashyirwaho gahunda y’uburezi kuri bose n’uburezi budaheza. Kandi iyo ufite abantu bize, bafite ubumenyi bajijutse, biroroshye cyane ko no kugira umubare munini w’abafite ubumenyi bwisumbuye mu gukoresha ikoranabuhanga, abakoresha za terefoni, abahererekanya amafaranga mu buryo bw’ikoranabuhanga ni benshi kandi banakoresha za mudasozwa.”
Mu buzima
Ubu mu Karere ka Ngoma harimo ibigo Nderabuzima 15 bikora, amavuriro yunganira 19 akora, n’Ibitaro bikuru bya Kibungo, hakaba n’urwego rw’Abajyanama b’ubuzima rugizwe n’abatanga serivisi z’ibanze z’ubuvuzi mu midugudu bagera 1,889.
Agaruka ku ruhare rw’Abajyanama b’ubuzima mu kwita ku buzima bw’Abanyengoma, Meya Nambaje yagize ati: “Abajyanama b’ubuzima bahabwa ubumenyi butuma bashobora gupima indwara ya Marariya, bakavura indwara z’inzoka n’ibindi ku buryo tubona ko mu rwego rw’ubuzima muri iyi myaka 25 hakozwe ibintu byinshi cyane, kandi bigamije kugira abaturage bafite ubuzima bwiza, batekanye.”
Ubuhinzi
Umuyobozi w’Akarere ka Ngoma Nambaje Aphrodise avuga ko mbere ya 1994, abantu batari bazi ko bafite ibishanga byera umuceri ‘ku buryo umuceri wagombaga kuva Tanzaniya , Pakisitani na bwo kandi ukaribwa n’umugabo ugasiba undi. Ariko ubu uko imyaka igenda ishira dufite ibishanga hafi kuri hegitari 2,500 bitunganyijwe, abaturage barahinga bagasarura kabiri mu mwaka’.
Ibipimo bigaragaza ko umuceri uhingwa muri Ngoma kuri hegitari imwe heraho toni eshanu.
Na ho ibigori bihingwa ku butaka buhuje bwa hegitari zisaga ibihumbi 21,200, soya zihingwa kuri hegitari 700, ibishyimbo bihingwa kuri hegitari 41,300, ibyumbati ihingwa kuri hegitari 3,500, imboga n’imbuto zihingwa ku buso bugera ku bihumbi bine, harimo ubukorerwa hafi y’ibiyaga bya Mugesera, Sake na Birira hakoreshejwe uburyo bwo kuhira n’ umushinga wo kuhira imusozi kuri hegitari 265 mu bice by’imirenge ya Remera na Rurenge.
Mu bindi bihingwa Akarere ka Ngoma kazwiho harimo urutoki ku buryo ku masoko yo hirya no hino mu gihugu ku mwaka hagezwa ibitoki biribwa bisaga toni ibihumbi 400 byera muri aka karere.
Inanasi zihingwa kuri hegitari zigera ku bihumbi bine, kandi ngo Akarere karateganya kubaka uruganda ruzitunganya ku buryo zishobora no kumishwa zikoherezwa mu mahanga.
Hari n’ibihingwa ngengabukungu nka kawa, Makadamiya, Ibobere n’ubworozi bw’amagweja, n’igihingwa kihariye kitwa Ingazi zivamo amamesa.
Ibiyaga bitatu bya Mugesera, Sake na Birira, na byo bikorerwamo ubworozi n’uburobyi bw’amafi ku buryo hasarurwa toni zisaga ibihumbi 170 ku mwaka.
Amabuye y’agaciro
Nyuma ya Jenoside yakorewe Abatutsi ni bwo byamenyekanye ko mu butaka bw’Akarere ka Ngoma hari ibice birimo amabuye y’agaciro, ku buryo ubu hacukurwa amabuye y’agaciro arimo Koruta, Gasegereti, Worufuramu, hakaba n’ibindi birombe bivamo amabuye akora imihanda n’ayubaka inzu azwi nka Kariyeri.
Iterambere ry’Umujyi wa Ngoma
Ubuyobozi bw’Akarere ka Ngoma bugaragaza ko mu myaka 25 ishize u Rwanda rwibohoye, hari iterambere rigaragara mu guteza imbere ibijyanye n’amahoteri n’imyidagaduro.
Nk’uko Meya Nambaje abisobanura ati: “Mbere ya Jenoside hari hariho Saint Joseph ya kera ubu yaravuguruwe, n’Akarere kubatse Hoteri iri hafi gutahwa , dufite ibibuga by’imikino n’imyidagaduro. Sitade ya Cyasemakamba yahozeho mbere ya Jenoside ariko kari akantu gato, kashaje, kasenyutse, ariko uyu munsi yaratunganyijwe neza ku buryo ubu yagizwe sitade nziza y’ibirori ubu yakira abantu babarirwa mu bihumbi bitanu. Kandi ubu dufite na Sitade ya Ngoma na yo yarubatswe, mu minsi mike tuzayitaha ndetse kuri uyu munsi wo kwibohora nyirizina hari ibikorwa bimwe byahabereye mu kwishimira ibyagezweho mu myaka 25 ishize.”
Mbere ya Jenoside yakorewe Abatutsi Umujyi wa Kibungo ngo wari utuwe n’abantu babarirwa mu bihumbi bibiri, Ubuyobozi bw’Akarere ka Ngoma busobanura ko ubu wagutse ukaba utuwe n’abasaga ibihumbi 30.
Imiturire yaranogejwe
Mu gihe mbere abantu bari batuye batatanye, nyuma ya Jenoside yakorewe Abatutsi mu myaka 1998 ni bwo abantu batuye mu buryo bwiza mu midugudu, ku buryo ubu mu Karere ka Ngoma ibipimo bigaragaza ko batuye mu mudugudu ku gipimo cya 96.5%.
Meya Nambaje avuga ko ubu hari gukorwa ibijyanye no kongerera ubushobozi iyo midugudu , hubakwa n’imidugudu y’ikitegererezo iba irimo ibikorwa remezo byinshi, ubu hakaba hari imidugudu y’ikitegererezo ya Rukumberi, Mutenderi na Kazo, imaze gutuzwamo imiryango isaga 100.
Imibereho y’abaturage yarahindutse
Ubushakashatsi bukorwa buri mwaka ku iterambere ry’imibereho y’abaturage mu ngo ya EICV 5, buherutse muri 2018, bwagaragaje ko abatuye Akarere ka Ngoma bagiye bahindura ibipimo by’imibereho aho muri 2017 bavuye kuri 19% bari munsi y’umurongo w’ubukene ariko mu mwaka umwe baragabanutse bagera kuri 14%.
Bavuye no kuri 46% bari bakennye bagera kuri 37%. Byatumye Akarere ka Ngoma kava ku mwanya wa 22 ku rutonde rw’uturere mu bijyanye n’igipimo cy’ubukene, kagera kuri 12%.
Hari ubutumwa Umuyobozi w’Akarere ka Ngoma Nambaje Aphrodise agenera abaturage mu iyizihizwa ry’isabukuru y’imyaka 25 u Rwanda rumaze rwibohoye.
Agira ati: “Icyo abaturage basabwa ni ukumenya ko tutaragera iyo tujya. Aho tuvuye turahabona, ibyo tugezeho turabifite ariko ntituragera ku byangombwa byose dukeneye mu buzima. Ahubwo ni uguhora dutera intambwe izimbye iyo twari turiho. Tukava mu bwiza tujya mu bundi bwiza.”
Akomeza agira ati: “Urubyiruko ni abaragwa, ibyo u Rwanda rugezeho n’ibiri gukorwa uyu munsi, kubisigasira rero no kubirinda ni bo baragwa babyo, kandi si abaragwa ngo birangirire aho ngaho ni n’uruhererekane rw’ibyo bazaha abazabakomokaho, abuzukuru b’ab’ubu , abuzukuruza n’ubuvivi. Twubake ibirama kandi tubirinde.”
Akarere ka Ngoma ni kamwe mu turere turindwi tugize Intara y’Iburasirazuba, gatuwe n’abaturage basaga ibihumbi 390, kagizwe n’imirenge 14, utugari 64 n’imidugudu 473.


text:
Rwamukwaya yasabye abikorera korohereza abanyeshuri bimenyereza imyuga
Yanditswe na KAYITARE JEAN PAUL
Umunyamabanga wa Leta ushinzwe imyuga n’ubumenyingiro muri Minisiteri y’Uburezi, Rwamukwaya Olivier, asura ishuri ry’imyuga rya Kinihira na Koleji Fondation Sina Gerard yasabye abikorera ko bakwiye korohereza abanyeshuri bimenyereza imyuga.
Ati “Twashishikariza abikorera gufasha abanyeshuri bashaka kwimenyereza imyuga cyane ko hari bamwe usanga bafata abanyeshuri bashaka kwimenyereza umwuga nk’abashobora kubangiriza ibikorwa byabo cyangwa kubidindiza, ariko nkuko byagaragaye ahubwo abanyeshuri baba bafite ubumenyi bw’ibanze baba babanje guhabwa mu ishuri banakoze amasomo ngiro muri za laboratwari (laboratoire) ziri ku ishuri iyo baje mu ruganda bazana inyongeragaciro mu bihakorerwa.”
Rwamukwaya yasuye abiga ibyo kubaza, gutunganya ibiribwa ndetse n’aho bimenyerereza imyuga mu ruganda rwa Nyirangarama maze areba bimwe mu byo bakora birimo urusenda, imigati, imitobe itandukanye n’ibindi.
Yasabye ko abikorera ko bakwiye korohereza abanyeshuri bimenyereza imyuga ariko ntibabasabe ikiguzi nkuko hari aho bibajya biba.
Ati “Buriya abanyeshuri iyo baje mu ruganda bazana inyongeragaciro kuko baba bavuye mu ishuri vuba bagifite imbaraga. Turasaba n’abandi bikorera korohereza abanyeshuri bimenyereza umwuga kuko hari amakuru tujya twumva ko hari aho babasaba ikiguzi kugira ngo bimenyereze.”
Sina Gerard nyiri rimwe mu mashuri yasuwe, avuga ko iyo ufite uruganda abanyeshuri bakarwimenyerezamo biba byiza kandi bigatera n’ishema.
Ati “Kuba mfite uruganda nange numva ari wo musanzu ku gihugu cyange, cyane ko ari igisubizo k’ibyo maze kugeraho, iri koranabuhanga ryose dukoresha mfite ikizere ko n’igihe tuzaba tutakiriho aba bana ari bo Rwanda rw’ejo bazazana ikoranabuhanga rigendanye n’igihe bityo tugahora ku isonga ku isoko.”
Ku ruhande rwa bamwe mu banyeshuri, bavuga ko iyo bimenyereje umwuga ari bimwe mu bitanga umusaruro kandi bikabafasha ku isoko ry’umurimo.
Batamuriza Josiane, umunyeshuri wiga mu mwaka wa 6 mu ishami ry’ubworozi, avuga ko abaga inka kandi igakomeza kuba nzima.
Ati “Nimenyereje umwuga mu bijyanye n’ubworozi nza guhabwa inka yari yaramize igifuka mu nda maze ngikuramo nta bwoba, nta kwikanga kandi nta kintu bintwaye numva nkomeye, narayidoze. Nsanga amasomo y’ubumenyingiro twiga azadufasha ku isoko ry’umurimo kandi tukanashimira abayobozi b’inganda bakunze kuduha aho twimenyereza umwuga.”
Leta y’u Rwanda yashyizeho politiki y’amashuri y’ubumenyingiro nka kimwe mu bisubizo byo kugabanya ubushomeri mu rubyiruko, kuko bibafasha kwihangira imirimo.


text:
Ubusanzwe ubuki buzwiho ko abantu baburya kubera uburyohe cyangwa bakabukoresha nk’umuti kuko bugira uruhare mu kuvura indwara zitandukanye,ariko umwihariko wabwo nuko bukoreshwa mu kwita ku ruhu no kuvura indwara zitandukanye zarwo.
1. Ubuki bw’umwimerere ushobora kujya ubukaraba mu maso buri munsi,maze ukaba wikingiye indwara zose zibasira uruhu rwo mu maso, aho ziva zikagera.
2. Iyo ufashe urunyanya ruhiye ukavanga n’ubuki,ukajya ubyisiga buri munsi ukabimazaho iminota 15,ukabona gukaraba n’amazi uba utandukanye no gugira uruhu rwumagaye.
3. Umuntu ugira uruhu rwumagara bitewe n’izuba, yakoresha ubuki buvanze n’amata akabyisiga buri munsi akabimazaho iminota 5 akabona gukaraba,nabwo uruhu rugenda ruhehera.
4. Ubuki buvanze n’umutobe w’indimu kandi bivura amabara y’umukara yo mu maso akunda kuza ku ruhu yaba ayizanye cyangwa inkovu z’ibiheri (ibishishi) umuntu yaba yarigeze kurwara.Uru ruvange urwisiga buri munsi maze ugakaraba mu maso nyuma y’iminota 10.
5. Ushobora gukaraba umubiri wose amazi ashyushye arimo ubuki,buri gihe uko ugiye gukaraba maze uruhu rwawe rugahora rutemba itoto umubiri wose.
6. Inkovu z’ibishishi kandi zimarwaho n’uruvange rw’ubuki,amata y’ifu n’umutobe w’indimu ukajya ubyisiga buri joro uko ugiye kuryama,bikamara nibura iminota 20 ukabona koga mu maso.
7. Iyo ufite uruhu rwakunaniye kandi rukaba rukunda kuzana uduheri duto tumeze nk’urumeza,ubundi rukaba rufite ibinure byinshi,wisiga ubuki buvanze n’umuhondo w’igi ndetse n’umutobe w’indimu ukajya ubyisiga nibura inshuro imwe mu cyumweru,uruhu ruracya neza.
8. Iyo kandi ugira ibishishi bidakira ukoresha amazi y’igitunguru,ukavanga n’indimu n’ubuki ukajya ubyisiga uko ugiye kuryama,birakuvura mu gihe gito cyane.
9.Ubuki buvanze n’ipapayi ihiye neza ukabivanga ukabyisiga mu maso ukabyoga bimaze kuma neza,nabyo birinda uruhu kuyaga ku muntu ukunda kugira ibinure byinshi mu maso.
Ubu nibwo buryo ushobora gukoresha ubuki wirinda indwara zibasira uruhu kuko ari umuti w’indwara zimwe na zimwe z’uruhu nkuko twabivuze kandi impinduka zigaragara mu gihe kitarenze iminsi 30 gusa ukoresha bumwe muri ubu buryo bwavuzwe.


text:
Twifashishije igitabo Vivez Et Communiquez ndetse n’urubuga rwa internet rw’ubugorozi turaba turagagezaho ibintu biranga umugore mubi. Nk’uko umugore mwiza atabiterwa n’ubwiza bw’inyuma ni nako n’ububi bw’umugore budaterwa n’imiterere y’inyuma, ahubwo ububi bushingiye ku ngeso mbi zituma aremerera uwo bashakanye, abo babyaye, abaturanyi ndetse n’abahagenda.
- Ingaruka ni uko ahanini abana bamwigana ibyo abatoza n’ibyo bamwigiraho, bakabyanduza abo babana bikaba uruhererekane mu miryango bazubaka.
- Imico mibi y’umugore yica ibyifuzo n’imigambi myiza by’umugabo. Umugabo ntiyongere kumwishimira, bikamutesha icyerekezo cyiza yari afitiye umuryango.
- Ibyo umugore mubi yakoreye abaturanyi bituma bagambirira kubimwitura akaba ibuye risitaza ku bamukomokaho kimwe n’abavandimwe.
1. Umugore mubi yanga gusangira ingorane n’umugabo we, ntibahuza ibitekerezo, ntabwiza umugabo we ukuri.
2. Umugore mubi abaho imibereho itagira intego n’imigambi, yikubira inyungu. Ntamenya ibyo umugabo we akunda, n’iyo abimenye arabimwima. N’iyo abikoze, abikora atishimye. Ikindi, umugore mubi ntiyemera ko amahame meza ari yo ayobora urugo rwe.
3. Iyo agahararo gashize cyangwa habonetse igihombo, umugore mubi atangira gukoresha agahimano n’incyuro, ndetse no kwikeka.
- akiyima uwo bashakanye mu mibonano mpuzabitsina basabwa kugirana.
- yima inama umugabo we, abifatanyije no kumunenga.
- amwima ubufasha bw’inyunganizi bwa ngombwa, byinshi akabyirengagiza akoresheje inzitwazo.
4. Na none kandi, umugore mubi ntatinya guhemukira uwo bashakanye, abikoresheje gukunda abandi bagabo, akima umugabo we urukundo rutagabanije yari afiteho uburenganzira. Kuri iyi ngingo, umugore nk’uwo aba akomerekeje umutima w’umugabo we, amutesheje agaciro mu bandi, amaherezo benshi bakabigwamo.
5. Undi mugore ugoranye ni igishegabo (umugore wigize nk’umugabo). Ahora ahanganye n’umugabo we. Bene uwo ahora mu ifuti rimwe, yemera icyo ashatse gusa, yica uwo ashaka agakiza uwo ashaka, ntiyemera gukosorwa kandi ntava ku cy’ejo. Ibyo bigabanya urukundo umugabo we yamukundaga, kugeza ubwo yifuza abandi bagore cyangwa akabura ubushake bwo kumunezeza. Ni cyo gituma uwo umutima wanze umubiri utamukunda. Ni byo byirukana umunezero bigahagarika udukino two kunezezanya.
Uyu mugore ahorana urutoto, kwitotomba. Amategeko atagira ishingiro ni cyo gitaramo amenyereza ab’umuryango we. Iyo byamaze kumutegeka, ntatinya kubigaragariza mu nzira no mu ruhame.
6. Umugore mubi anyereza umutungo akoresheje gusesagura mu iraha n’ibinezeza binyuranye, no kuwiba awuhisha ahandi (awujyana iwabo), gukoresha ibirenze ubushobozi (ibirenze ibyinjira mu rugo). Ubunebwe n’ubutandame bituma yicisha inzara abana, umugabo n’abashyitsi, maze bikica umugabo n’umuryango. Bikanyaga umugabo ibye no kumutesha inshuti.
7. Umugore mubi ntamenya kurera neza abo yabyaye, abatoza gusuzugura se n’abandi bantu bakuru. Atera umwiryane mu muryango no mu baturanyi, agatsemba ikinyabupfura n’umutekano iwe mu rugo. Byinshi mu bibazo biremereye isi yacu muri iki gihe, byatewe n’abagore b’ibinani, bananiwe gusohoza inshingano zabo Imana yabahaye, nk’iy’uburezi.
8. Umugore w’umusinzi azana ingorane zitesha abana ubwenge, gahunda n’ubuzima. Ntiyubahiriza gahunda y’umugabo we, abana be bariyobora bakaba imfubyi akiriho. Akabera ikirumbo uwamushatse, agahinduka inshuti y’ibigoryi bikamugusha mu mitego no mu bubata, umugabo we akamubura amureba.
9. Ikindi ni uko umugore mubi atamenya ibyo asabwa n’ibyo abuzwa. Intwaro akoresha ni ukwivumbura no kwijujuta, agakenera ibiruta ibyo atunze, ahora yibutswa ibimureba, ahora ahembera amahane.
10. Umugore mubi yemera inama zose atabanje kuzigenzura. Urwe rushobora gusenywa n’iyo avuka, aramutse agendeye ku ngengabitekerezo y’umuryango w’iwabo akomokamo cyangwa inshuti ze. Aho ngaho, umugabo aba asenyewe n’uwamushyingiye (kwa sebukwe). Ibyo avuga n’ibyo akora bihora binyura mu mwenge w’ubugoryi bw’umugore we, maze bigataha kwa sebukwe. Bene uwo mugore, nyirabukwe na sebukwe abahindura nka bakeba be, agahora ahirimbanira guhangana na bo ngo agaragaze ko bamubangamiye ! Umubano mwiza w’abashakanye ushobora kwangizwa n’umugore wanga inama nziza z’umugabo, akagendera ku z’iwabo n’iz’inshuti mbi afite.
"Umugore umaze kuva mu mwanya Imana yamugeneye mu irema, imbaraga zose yakoresha kugira ngo yishyire mu mwanya w’ingenzi Imana itamuhaye, aba yivanye n’aho yari asanzwe hagasigara ubusa."
Video Abakobwa Beza
Ibintu 10 Biranga Umugore Mubi mu Muryango
Twifashishije igitabo Vivez Et Communiquez ndetse n’urubuga rwa internet rw’ubugorozi turaba turagagezaho ibintu biranga umugore mubi. Nk’uko umugore mwiza atabiterwa n’ubwiza bw’inyuma ni nako n’ububi bw’umugore budaterwa n’imiterere y’inyuma, ahubwo ububi bushingiye ku ngeso mbi zituma aremerera uwo bashakanye, abo babyaye, abaturanyi ndetse n’abahagenda.


text:
“Gushyira abana bafite ubumuga mu bigo byabo ni ukubaheza”
Yanditswe na Rutayisire Emile
Umunyamabanga Nshingwabikorwa w’Inama y’Igihugu y’abafite ubumuga Ndayisaba Emmanuel, yavuze ko bidakwiye ko abana bafite ubumuga bagira amashuri yabo yihariye kubera ko iyo bigenze gutyo bimera nk’aho bahejwe.
Aya magambo ya Ndayisaba ashimangirwa n’ijambo Minisitiri w’Intebe, Dr. Ngirente Edouard, yagejeje ku nteko rusange y’imitwe yombi y’inteko Ishiga Amategeko avuga ibikorwa bya Guverinoma birebana n’uruhare rw’uburezi mu kubaka Igihugu gifite ubukungu bushingiye ku bumenyi, aho Minisitiri w’Intebe yashimangiye ko uburezi ari imwe muri gahunda z’ingenzi zikubiye muri gahunda ya Guverinoma y’imyaka irindwi (2017-2024).
Dr. Ngirente yagize ati « Buri Munyarwanda wese afite uburenganzira ku burezi, Guverinoma yiyemeje gutanga uburezi budaheza, kandi mu byiciro byose by’uburezi”. Akomeza avuga ko Politiki n’ingamba by’uburezi bw’u Rwanda bishingiye ku nkingi eshatu ari zo uburezi kuri bose, uburezi bufite ireme n’uburezi bujyanye n’ibikenewe ku isoko ry’umurimo.
Ndayisaba avuga ko gushyira abamugaye mu mashuri yabo, uba ubashyiramo ikintu cyo kwiyubakamo kwiheza mu gatsiko katabana n’abandi. Ati “Ibyiza ni uko umwana yabyuka, abandi bana b’abaturanyi bakajya kumureba niba agenda mu kagare bakamusunika bakamugeza ku ishuri bituma na bo babona ko umuntu ufite ubumuga ari umuntu nk’abandi bakamwibonamo na we akabibonamo, imbaga nyarwanda (Société) ikabakira.”
Akomeza avuga ko kubashyira mu bigo byabo biba bimeze nko kubahisha agasanga ibyo bigo byagombye kujyamo abana bafite ubumuga bukabije nk’abafite ubumuga bwo mu mutwe buremereye ku buryo kubashyira mu bandi bana bitakunda.
Muri gahunda y’uburezi bwihariye kandi budaheza, imaze amezi abiri isohotse ndetse ikaba yaremejwe n’inama y’Abaminisitiri, harimo kwigwa uburyo izashyirwa mu bikorwa kugira ngo hamenyekane abana bagiraga ingorane zo kujya kwiga cyane ko amashuri yihariye wasangaga yose yigenga, ku buryo hari amafaranga aca buri gihembwe, kandi ababyeyi benshi batabasha kuyabona.
Iyo politiki irateganya uburyo ibyo bibazo byose bizakemuka ku buryo Leta izabigiramo uruhare, abana bagomba kurihirwa, hagashakwa uburyo ibigo bimwe bihari byagurwa cyangwa hagafatwa ibya Leta bisanzwe ibyumba bikagurwa bigahabwa ubushobozi bikaba byagibwamo n’abo bana bafite ubumuga kandi nibura muri buri Karere hakabonekamo nibura ikigo kimwe kibasha kwakira umwana ufite ubumuga ubwo ari bwo bwose.
Niyigena Angelique avuga ko umwana we afite ubumuga bw’ingingo ariko akaba nta bushobozi afite bwo kumujyana mu ishuri yiga abamo, akagira ati “Iyo ngira ubushobozi nari kumujyana mu kigo yiga abamo kuko kugera ku ishuri bimugora kandi mbona bifite n’ingaruka ku mitsindire ye mu ishuri.”
Akomeza avuga ko gahunda Leta ifitiye abafite ubumuga ari nziza kandi ko yizeye ko umwana we azabona ubufasha akajya mu kigo kimucumbikira ntakomeze gukora urugendo rurerure kandi atabishoboye.


text:
Papa Francis yasabye abakaridinari bashya , uyu munsi ku wa gatandatu kutitandukanya n ‘urugendo mu nzira y’Imana”. Ibara ritukura ry’imyambarire y’abakaridinari, rigereranya amaraso, yatanze umuburo agira ati: “birashoboka, ku mwuka w’isi,guhinduka ibara rya ’eminence'(Icyubahiro ) ”.
Uyu munsi kuwa gatandatu taliki 28 Ugushyingo 2020, Papa Fransisko yakoresheje icyiciro cya 7 gisanzwe kigizwe na pontificate yo gukora abakaridinali 13 bashya baturuka mu bihugu 8 byisi. Yasangiye nabo ibitekerezo mbere yo kubaha birretta ya karidinali (ingofero itukura) ni impeta .
Radio ya Vatican dukesha iyi nkuru yavuze ko “ Yatanze ibisobanuro ku gice cyo mu Ivanjili ya Mariko aho Yesu avuga ku isoni, ishyaka, urupfu n’izuka rye ubwo yegeraga i Yeruzalemu. Hagati aho, Yakobo na Yohana basaba Yesu umwanya wicyubahiro mu gihe ari mubwiza. Ariko Yesu abwira abavandimwe bombi ko bagomba kubanza kwitegura kubabara no kuba umugaragu wabandi nkUmwana wumuntu.
Papa yavuze ko umuhanda ujya i Yerusalemu ari inzira y’ubuzima n’agakiza, igendana na Kristo kandi iganisha ku ibanga rya pasika . “Umusaraba n’izuka biri mu mateka yacu; ni “uyu munsi” ariko kandi kandi buri gihe intego y’urugendo rwacu. ” Yesu, utitaye ku gutangara no gutinya abigishwa be, abategurira ibigeragezo bizaza kugirango bashobore kubana na We mu nzira ye.
Papa yagize ati: “Twese dukunda Yesu, twese dushaka kumukurikira, nyamara tugomba guhora twitonda kugira ngo tugume mu nzira.”“Imibiri yacu irashobora kubana na we, ariko imitima yacu irashobora kuzerera kure bityo ikatuyobora mu nzira.” Papa atekereza ku “bwoko bwinshi bwa ruswa mu buzima bw’abatambyi”,
Papa yagize ati: “Umutuku w’imyenda ya Karidinali, ari ryo bara ry’amaraso, urashobora, kubera umwuka w’isi, ushobora guhinduka ibara rya ’eminence'(Icyubahiro) cy’isi.” Umuntu nk’uwo yaburiye “ntazongera kuba umushumba wegereye abaturage.” Papa yavuze ko inzira ya Yesu n’iy’abigishwa idashobora guhura. “Uwiteka wenyine, binyuze ku musaraba n’izuka rye, ni we ushobora gukiza inshuti ze zizerera zishobora kuzimira.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Mu Rwanda
Itariki Ya 10 Werurwe: Igisobanuro Cyayo Mu Itegurwa Rya Jenoside
Itariki ya 10 Werurwe ni umwe mu minsi igarukwaho mu bihe bitandukanye byagiye biranga itegurwa n’ishyirwa mu bikorwa rya Jenoside yakorewe Abatutsi mu 1994.
Mu gitabo cyiswe ‘Itegurwa n’ishyirwa mu bikorwa ry’umugambi wa Jenoside yakorewe Abatutsi mu Rwanda’ hagati ya 1991-1994 giheruka gushyirwa ahagaragara na Komisiyo y’Igihugu yo Kurwanya Jenoside, hagaragaramo bimwe mu bihe byaranze itariki ya 10 Werurwe muri iyo myaka.
Nibwo hasohotse raporo ku iyicwa ry’Abatutsi
Icyo gitabo kigaragaza ko mbere ya Jenoside nyirizina hari Abatutsi benshi bagiye bicwa, ndetse biza kugenda bigaragazwa n’amashyirahamwe aharanira uburenganzira bwa muntu.
Raporo ya mbere yashyizwe ahagaragara ku itariki 10 Werurwe 1992 igaragaza urupfu rw’Abatutsi basaga 300. Bamwe muri bo bari baroshywe mu migezi abandi baratwikiwe mu nzu.
Iyi raporo kandi yanavugaga ko Abatutsi bavuye mu byabo bageraga ku 15.000 kandi ko bari babayeho mu buzima buteye agahinda, cyane cyane abari barahungiye kuri Paruwasi no ku mashuri i Nyamata, Maranyundo, Ruhuha na Rilima.
Hari abanyamahanga baguye mu mugambi wa Jenoside
Igitabo cyasohowe kigaragaza ko gutegura Jenoside byajyanaga no gucecekesha abashoboraga gutuma umugambi wa Jenoside utagerwaho. Benshi barishwe abandi barafungwa cyane cyane abanyamakuru bavugishaga ukuri nka Kameya André umuyobozi w’ikinyamakuru Rwanda Rushya.
Ni muri urwo rwego Umutaliyanikazi witwa Antonia Locatelli yishwe. Yari Umuyobozi w’Ikigo cyigisha imyuga iciriritse (CERAI) cya Nyamata.
Yishwe mu ijoro rishyira itariki ya 10 Werurwe 1992 arashwe n’umujandarume Epimaque Ulimubenshi. Uyu Mutaliyanikazi yari yarakiriye impunzi z’Abatutsi zahungaga abicanyi, abimenyesha inzego zitandukanye zaba iza Leta cyangwa izigenga zirimo Arikidiyosezi ya Kigali, CERAI ya Nyamata yabarizwagamo.
Mu rwego rwo kumvikanisha uburemere bw’ubwicanyi bwari burimo gukorerwa Abatutsi, Locatelli yari yatanze amakuru kuri Radio Mpuzamahanga y’Abafaransa (RFI). Yishwe ikiganiro cye kikimara gutangazwa mu makuru ya nimugoroba kuri RFI.
Intwaro mu baturage…
Inyandiko ya serivisi z’ubutasi z’u Bubiligi yo ku itariki ya 02 Werurwe 1994 ivuga ko umwe mu bari bashinzwe gutanga amakuru muri MRND yabwiye abayobozi b’u Bubiligi ko MRND yari yarateguye umugambi wo gutsemba Abatutsi bose b’i Kigali mu gihe icyo ari cyo cyose FPR yaba itarahagarika intambara.
Ku itariki 10 Werurwe, MINUAR yavumbuye intwaro nini nyinshi zari zigenewe Ingabo z’u Rwanda, itangaza ko hariho kwinjiza cyane urubyiruko mu gisirikare no mu mitwe yitwara gisirikare.
Romeo Dallaire wayoboraga ingabo za Loni zari mu Rwanda (MINUAR) yasabye Umuryango w’Abibumbye uburenganzira bwo gufata izo ntwaro kandi anasaba ko Ubutumwa bw’Amahoro mu Rwanda bwakongererwa ingufu, ariko nta gisubizo kizima yabonye.
Leta ya Habyarimana yakomeje gutegura intambara na Jenoside
Tariki ya 10 werurwe 1994, MINUAR yaguye ku rutonde rw’intwaro nini zari zigenewe ingabo za Habyarimana.
Kuri iyo tariki inzego z’ubutasi z’u Bubiligi zavuze ko intwaro zakomezaga kwiyongera, umubare w’abasirikari nawo ariko wiyongera.
Dallaire yasabye uburenganzira bwo gufata izo ntwaro mu mujyi wa Kigali, umunyamabanga mukuru wa Loni aramwangira. Ibyo byemejwe na Minisitiri w’Ingabo w’u Bubirigi ubwo yari avuye mu Rwanda.
MINUAR yagerageje gufatira intwaro zari zigenewe abasirikari b’u Rwanda zari zoherejwe na sosiyete y’Abongereza MilTec n’iy’Abafaransa yitwa Dyl-Invest.


text:
URUKUNDO NYARUKUNDO EP 5: Cyuzuzo abonye umuhoza
...Cyuzuzo yiteguye ibizamini bisoza umwaka wa gatanu neza, agerageza kwirengagiza intimba yatewe n’Umutesi nubwo ibihe byiza bagiranye mu myaka ibiri bari bamaranye bakundana kubyibagirwa byari byaramunaniye.
Mu biruhuko Cyuzuzo yatangiye kwitegura ibizamini bisoza amashuri yisumbuye, ibimurangaza abyima umwanya cyane ko isomo Umutesi yamuhaye ryatumye atekereza kabiri mu byo yakoraga byose. Muri ibyo biruhuko, Karenzi se wa Igitego yaje kubasura ashaka no kubaza Cyuzuzo amakuru arambuye ku Rwunge rw’Amashuri rwa Butare kuko Igitego yashaka kuhakomereza umwaka wa gatanu.
Aho bari baramwohereje mu wa kane ntiyari yarahishimiye. Cyuzuzo amaze kumenya iyo nkuru yarayishimiye ariko ntiyabishyuhamo kuko yari asigaye afite ibyiyumviro bitari byiza ku bakobwa. Byabaye amahire ubusabe bwa se wa Igitego ubuyobozi bw’Urwunge rw’Amashuri rwa Butare burabwakira, Igitego ahakomereza umwaka wa gatanu w’ikiciro cya kabiri cy’amashuri yisumbuye.
Igitego akigera mu kigo yasanze ntawundi muntu ahazi uretse Cyuzuzo, bityo akajya amwisunga ngo amufashe kumenyera ikigo. Kugira ngo arusheho kwibona mu kigo yahise aninjira mu ikipe y’umukino wa «Volley ball» dore ko yari asanzwe anawukina guhera mu mashuri abanza.
Iyo Igitego yabaga ari kumwe na Cyuzuzo yabonaga yarahindutse atakiri uwo yari azi, atakishima na gato. Igitego yabanje kugira ngo bizashira, hashize ibyumweru bibiri nta gihindutse yiyemeza kubikurikirana ngo amenye impamvu yabyo. Yabajije abakobwa bagenzi be bakinanaga, maze bararebana baraseka. Umutesi ntiyaripfana aramubaza ati: «Urabishakira iki se muko?» Igitego ati: «Nge byarantunguye ni ukuri. Uzi ukuntu yari umusore ugira urugwiro. Mba numva nakora ibishoboka byose akongera kwishima rwose.» Umutesi aramubwira ati: «Shikora rero ndumva waraje uje ma.» Umutesi amaze kuvuga ibyo ahita agenda, bagenzi be basigarana na Igitego bumiwe. Bamusobanurira inkomoko y’ishavu n’agahinda biranga Cyuzuzo, Igitego yifata ku munwa.
Igitego yakomeje gutekereza ku makuru mashya yamenye kuri Cyuzuzo, yiyemeza gukora uko ashoboye akamugarurira umunezero. Kuva ubwo yatangiye kujya afata umwanya uhagije wo kumuganiriza, ndetse mu biganiro bagirana atangira kujya azanamo utuganiro dusanzwe n’udukuru dusekeje mu gihe mbere bahuraga amubaza ibijyanye n’amasomo gusa. Igitego yari amaze kuba umukobwa ufite ubwenge, uzi kuganira no kwisanzura ku bantu kuburyo bitamutwaye igihe kinini kugarurira Cyuzuzo umucyo mu maso. Ni mu gihe kandi Cyuzuzo na we yirindaga kuryana karungu umwana bareranywe nk’uko yari asigaye abigenza ku bandi bakobwa bageragezaga kumuvugisha.
Umunsi umwe hari ku cyumweru bitaga «Icyumweru cy’ubutembere»; ukaba ari umunsi abanyeshuri bahabwaga rimwe mu gihembwe ngo batembere hanze y’ikigo. Igitego asaba Cyuzuzo ko bajyana gusura mubyara we wigaga muri Kaminuza y’u Rwanda ishami rya Huye, Cyuzuzo arabyemera. Bamanutse umuhanda bafatanye agatoki ku kandi ari na ko banyuranamo n’urujya n’uruza rw’abanyeshuri batemberaga umujyi wa Huye. Bageze aho mubyara wa Igitego yabaga, bagenzi be barabakiriye kuko Igitego bari baziranye, bababwira ko mubyara we yatashye. Cyuzuzo na Igitego baricaye baganira n’abo bakobwa banafata amazimano babakirije. Igihe cyo gutaha kigeze barabaherekeje, bageze imbere gato Cyuzuzo ababwira ko bashaka kubanza gusura ishyamba rya Aruboretumu ya Kaminuza, nuko uwitwa Karigirwa ati: «Byiza cyane! Mutembere hose murebe ibitatse Kaminuza y’u Rwanda yose.» Yungamo ati: «Kandi ndabona atari shyashya nubwo utatubwiye Igite ?» Bose baraseka maze babasezeraho baragenda.
Igitego na Cyuzuzo batambagiye ishyamba rya Aruboretumu batera urwenya, bageze imbere gato bicara mu nsi y’igiti baraganira. Hashize akanya Igitego yitegereza Cyuzuzo aramubwira ati: «Cyuzu, ndashima Imana ko wongeye kuba uwo nari nzi mu buto. Nkigera muri kiriya kigo nahangayikishijwe n’uko nasanze warahindutse, niyemeza gukora uko nshoboye ngo nongere kukubona useka, none uyu munsi ndashima Imana ko uri umusore wa mbere wishimye mu kigo cyose.»
Cyuzuzo araseka, areba Igitego mu maso akanya gato, asa n’uwijimye mu maso, arahaguruka afata ukuboko Igitego aramuhagurutsa, barebana mu maso akanya batavuga, amarira azenga mu maso ya Cyuzuzo, Igitego abibonye nawe biba uko. Cyuzuzo aramwiyegereza aramuhobera aramubwira ati: «Igitego mwana twareranywe kuva mu buto, ndagushimira ko wankuye ibuzimu ukansubiza ibumuntu.»
Barongera baricara maze Cyuzuzo amutekerereza inzira y’urukundo rwe na Umutesi, abisoje Igitego amubwira na we ibyamubayeho abajije bagenzi be icyo Cyuzuzo yabaye. Birangiye bose baraceceka bararebana, Cyuzuzo yongera guhagurutsa Igitego barahagarara barebana mu maso, maze aramubwira ati: «Igitego mwana twakuranye, ku bwawe nongeye kubona umucyo nyuma y’inzira y’icuraburindi nanyuzemo, ku bwawe nongeye gususuruka nyuma y’igihe kitari gito narasuherewe, ku bwawe nongeye gutwenga nyuma y’igihe kinini naranyazwe inseko, ku bwawe nagaruye itoto ry’ubuto kandi nari ntangiye gusaza imburagihe, ku bwawe umutima wange uratuje nyuma y’igihe kinini nikoreye intimba yendaga kunturitsa umutima.»
Aceceka akanya, maze yungamo ati: «Igite, nyemerera uyu munezero wagaruye muri nge tuzawubanemo iteka ryose. Igite, ndagukunda.»
Igitego amaze kumva ayo magambo aceceka akanya gato, areba Cyuzuzo, buri umwe yibona mu mboni z’amaso y’undi kubera amarira y’ibyishimo yazengaga mu maso yabo bombi, nuko Igitego aramwenyura aramubwira ati: «Cyuzu, kuva mu buto bwacu, ngukunda bitaryarya. Ndashimira Imana yakungaruriye. Amarira warijijwe n’abanyamusozi nzayaguhoza, mparanire ko ubuzima bwacu bwarangwa n’umunezero utavangiye.»
Igitego na Cyuzuzo bakundanye urukundo ruzira uburyarya, bakagirana inama zibafasha kuzuza inshingano bari bafite yo kwiga no gutsinda, kuburyo Cyuzuzo yabonye itandukaniro ry’urukundo nyarwo n’agakungu kadafite intego yahozemo na Umutesi.
Igitego yakoze ibizami bisoza umwaka wa gatanu atuje ndetse atahana amanota meza. Cyuzuzo na we yinjiye mu gihe cy’ibizamini bisoza amashuri yisumbuye aryohewe n’ubuzima, bituma anabitsinda kuburyo yatashye yizeye umusaruro ushimishije.
Muri icyo kiruhuko Igitego yahoraga yikanga uruzinduko rwa Cyuzuzo, bigatuma atagira urugendo rwa kure afata ngo umukunzi we atazaza kumusura akamubura. Umunsi umwe, kuwa kabiri mu masaha y’igicamunsi, Igitego avuye mu isoko guhaha abona imodoka yo kwa Migambi iparitse iwabo ku muharuro. Yinjira mu ruganiriro afite amatsiko menshi, asanga nyina ari kuganiriza Cyuzuzo na Kamali wari umushoferi w’iwabo. Cyuzuzo amurabutswe arahaguruka aramuhobera. Igitego ajya kubika ibyo yari avuye guhaha, agaruka mu ruganiriro. Hashize akanya Nyiraneza, nyina wa Igitego arababwira ati: «Ubwo Igitego aje reka mbe nsubiye mu turimo twange, nabe abaganiriza.»
Cyuzuzo yabwiye Igitego ko yari aje kubatumira mu birori by’isabukuru y’imyaka makumyabiri ababyeyi be bamaze babana nk’umugore n’umugabo, amubwira ko nyina yabyemeye, Igitego arishima cyane. Batera ibiparu hamwe na Kamali dore ko na we yari umusore utabaruta cyane, bugorobye barasezera barataha.
Ku mugoroba Karenzi atashye, umugore we Nyiraneza aramubwira ati: «Wahombye, umuhungu wa Migambi yadusuye uyu munsi udahari.» Karenzi ati: «Cyuzuzo se?» Undi ati: «Yego rwose ubu yabaye umugabo, yaje no mu modoka ya se.» Karenzi ati: «Urwo ruzinduko rutunguranye se rwari urw’amahoro di?» Nyiraneza ati: «Ni amahoro gusa se ahubwo ko ari urw’ibyishimo.» Yungamo ati: «Ubu ku cyumweru twese twabukereye ngo dutumiwe mu birori byo kwizihiza isabukuru y’imyaka 20 Migambi n’umugore we Mukamwiza bamaze bashyingiranywe.» Kabera ati: «Yego ye! Ibyo birori ntitwabitangwamo rwose.» Yungamo ati: «Ariko abanyakigali barakimara na bo ye.» Abaza umugore we ati: «Harya twebwe ubu ibaye imyaka ingahe Nyirane?» Nyiraneza ati: «Si cumi n’icyenda se? Ntiwibuka ko iyo nkumi yawe ejobundi yujuje cumi n’umunani.» Kabera ati: «Uziko ari byo koko. Nanyaruke atuzanire akabyeri kwa Mugabo natwe tuyizihize.» Bose baraseka, maze Igitego aranyaruka azana icyo kunywa baraganira. Bateye urwenya bagera mu gihe cy’ubusore n’ubukumi bwabo, aho bamenyaniye kugeza babanye, bakomereza mu bihe byabo bya mbere babana, bageze mu gihe bari bamaze kwibaruka baserereza Igitego n’agakungu ke na Cyuzuzo, baraseka baratembagara. Uwo munsi barawizihije koko karahava.
Ku cyumweru Igitego yabyutse mu gitondo cya kare akubura ku muhariro no mu gikari, akora isuku mu nzu mu gihe Nyiraneza yatunganyaga amafunguro, nuko baritegura barafungura, bajya ku muhanda gutega imodoka berekeza i Kigali.
Bageze kwa Migambi mu saha ya saa tanu, basanga imyiteguro igeze kure. Igitego yahise atangira gufasha abateguraga amafunguro. Cyuzuzo yajyanye na Kamali kuzana ibinyobwa byo kuzimana abitabira ibirori, mu kugaruka bageze ku irembo arabukwa imbere yabo Umuraza wicaranaga n’Umutesi ku ishuri. Cyuzuzo ava mu mudoka aramusuhuza, amubaza iyo ajya undi amutungira agatoki iwabo, amubwira ko bahimukiye muri iyo minsi. Cyuzuzo na we amwereka iwabo ndetse amutumira mu birori by’isabukuru y’ababyeyi be.
Ku isaha ya saa cyenda umunsi mukuru wari utangiye. Byari ibirori bishyushye birimo abantu b’ingeri zose, baba abakuru n’abato dore ko yaba Cyuzuzo ndetse n’ababyeyi be buri wese yari yagerageje gutumira benshi mu bo baziranye. Migambi n’umugore we Mukamwiza bafashe ijambo bashimira abitabiriye ibirori, bafatanya kubabwira amateka yabo kuva bamenyanye kugeza babaye umuryango, bageze ku ya vuba basaba umuhungu wabo w’Ikinege Cyuzuzo gukomerezaho. Cyuzuzo yavuze ashyiramo n’urwenya rw’abato abantu baraseka barizihirwa koko.
Hakurikiyeho umwanya w’umuziki, Migambi n’umugore we Nyiraneza bafungura urubuga maze abari aho baranyeganyega. Karenzi n’umugore we bahise basezera ngo batahe, Migambi abaha umushoferi we arabatahana. Igitego we bamuhaye uruhushya ngo asabane na bagenzi be, atahe ku munsi ukurikiraho. Mu gihe Cyuzuzo yegeranyaga urubyiruko ngo bashyushye ibirori yatunguwe no kubona Umutesi mu bitabiriye ibirori. Ntiyiriwe yibaza byinshi ku buryo yajemo kuko yabonye arikumwe n’Umuraza. Yarabasuhuje arababwira ati: «Mwisanzure kandi muryoherwe n’ibirori.»
Bacinye akadiho karahava, abakobwa bose basimburanwa mu kubyinisha Cyuzuzo, na we ntiyabangira dore ko yagombaga kubaha ikaze iwabo. Bigeze hagati, Igitego yagiye kwicara hirya gato, Cyuzuzo arahamusanga baba biganirira, abandi bakomeza kuzunguza imibyimba. Igitego yabajije Cyuzuzo uburyo Umutesi yaje muri ibyo birori, undi amubwira ko yahuye n’Umuraza akamutumira, bityo akaba adashidikanya ko ari we wamuzanye. Mu gihe bakiganira, Umuraza aba araje ati: «Ko umuziki mwawuduhariye Cyuzu?» Cyuzuzo ati: «Twari tunaniwe ariko tumaze kuruhuka reka tuze tubemeze.» Bose baraseka, nuko Umuraza amubwira ko we n’Umutesi bashaka gutaha, Cyuzuzo ahagurutsa Igitego barabaherekeza. Babagejeje aho bategera imodoka, barabasezera. Mu gusezera, Umutesi yapfumbatije Cyuzuzo agapapuro, Cyuzuzo arakabika maze afata umukunzi we ukuboko barataha.
Bageze imuhira bicaye ahiherereye baraganira. Igitego yabajije ibibazo byinshi Cyuzuzo bitewe n’impungenge yari atewe no kubona ko Umutesi atarazibukira Cyuzuzo. Cyuzuzo yamuremye agatima, bakomeza kuganira byinshi bibakomeza mu rukundo rwabo. Igihe cyo kujya kuryama kigeze, Cyuzuzo atungura Igitego amutura igisigo agira ati:
Mvuge iki ndeke iki mukundwa
Ko undutira ibyisi byose!
Wowe ungaragariza urukundo rusesuye
Soko yo gususuruka kwange
Rumuri rumurikira umutima wange
Zuba ryo ku gasusuruko
Rimwe risusurutsa uwasuherewe
Si ukubeshya si no gukabya
Tutari kumwe ubuzima ntibushoboka
Kuko Rurema yakungabiye
Ngo umbere ibyishimo bidashira
By’umutima nakweguriye ibihe byose.
Nasanze ubarusha byose byiza
Nguhitamo ngukunda urutagereranywa
Tuza mukundwa sinzigera nkubangikanya.
Igitego amaze kumva iki gisiko aceceka akanya gato, maze na we akora mu nganzo ati:
Cyuzuzo cy’ubuzima bwange
Ntagufite ndi igice
Urwo ngukunda ntirugerereranywa
Ruzira uburyarya no kubangikanywa
Ndagusabye nawe uzandinde ishavu
Iyakumpaye ikomeze ikundindire.
Nuko basezeranaho bajya kuryama.
Cyuzuzo ageze mu cyumba yafunguye ka gapapuro Umutesi yamuhaye ngo arebe ibyanditsemo. Karagiraga kati:
...Biracyaza
UMWANDITSI: RENZAHO Christophe
Art: Idi Basengo
Iyi nkuru izajya ibageraho buri wa mbere , ku wa Gatatu no ku wa gatanu
Ushaka gutera inkunga ubwanditsi bw’izi nkuru ndende, wabunyuza kuri 0788696317 cyangwa 0727696317
Soma hano uduce twabanje:
Umusogongero w’inkuru Ndende, EP1: URUKUNDO NYARUKUNDO
URUKUNDO NYARUKUNDO EP 2:Cyuzuzo arabutswe inkumi itagira uko isa !
URUKUNDO NYARUKUNDO EP 3: Cyuzuzo ararikocoye !
URUKUNDO NYARUKUNDO EP4: Cyuzuzo akubiswe n’inkuba


text:
Ku nshuro ya 5 Kibogora Polytechnic yatanze impamyabushobozi
Umuyobozi wa kaminuza Kibogora Polytechnic Professor Ian Higginbotham yashimye uruhare rw’abanyeshuri barangije muri iyo kaminuza, abifuriza ishya n’ihirwe kandi abasaba kugenda bagakora baharanira iterambere ryabo n’iry’igihugu.
Ibyo yabitangarije mu muhango wo gutanga impamyabushobozi ku nshuro ya 5 wabaye ku wa 1/11/2019, ubwo abanyeshuri, abayobozi b’igihugu, ababyeyi, n’abarezi b’iyo kaminuza bari bahuriye ku kibuga cya Kirambo Play Ground.
Yagize ati “Mugende muteze imbere ubukungu bw’igihugu, ubumenyi n’uburezi, muzaharanire ejo heza h’imiryango yanyu n’ah’u Rwanda.”
Yakomeje avuga ko bigaragara ko abo banyeshuri barangije bagaragaza ubumenyi koko, bimutera kubashimira agira ati “Mwarakoze cyane.”
Yabwiye abo abanyeshuri ko aribo mpinduka bakeneye, kandi impamyabumenyi bahawe ko ari ikintu gikomeye kandi cy’agaciro.
Yakomeje abwira aba basoje amasomo ko bagomba gushyiramo imbaraga n’ubushake kuko ari bo barimu b’ejo hazaza kandi bagomba kugaragaza ikinyuranyo mukuzana izo mpinduka igihugu gikeneye.
Yongeyeho ati “Ndizera ko mugiye gukorana ubushake kandi kuba musoje neza uru rugendo rw’amasomo yanyu biratanga ikizere cy’uko muzitwara mu guharanira ko ubumenyi mwahawe muzabubyaza umusaruro,”
Umunyeshuri Mugisha Charles yakoze ku mitima ya benshi
Gushimira imbaraga z’abarimu, ababyeyi ndetse na guverinoma y’u Rwanda, Mugabo Ndanyuzwe Charles Umunyeshuri wavuze ijambo mu mwanya w’abanyeshuri barangije amasomo muri iri shuri rya kibogora polytechnic nibyo yibanzeho ubwo yahabwaga ijambo ku munsi wo gutanga impamyabushobozi.
Uyu munsi wari nk’inzozi
Mugisha wagaragaje ko ari nk’inzozi kubera urugendo rurerure rutanoroshye banyuzemo, ntabwo yirengagije abanyeshuri barangije batari hamwe n’ababyeyi babo kubera impamvu zitandukanye, aho yavuze ko hari bagenzi be batangiye kurihirwa n’ababyeyi babo ariko byagera hagati ababyeyi bakitaba Imana ntibabashe kubona kuri ibyo birori, bityo akaba yifatanyije nabo ariko kandi atanga ikizere ko ibyo bize bazabishyira mu bikorwa, batanga umusanzu mu kubaka igihugu no guteza abanyarwanda imbere mu buryo butandukanye.
Uyu munyeshuri urangije mu ishami ry’ubuvuzi, yagaragaje ko ireme bavanye muri Kibogora Polytechnic ari ntagereranywa, yanashimiye Imana yo yabashoboje kwesa umuhigo.
Mugisha Charles yashimiye byimazeyo ababyeyi batekereje gushinga iri shuri, abarimu bitanga mu kubaha ubumenyi bakoresheje imbara zabo zose, Perezida Paul Kagame na guverinoma y’u Rwanda bo bashyizeho ingamba kugira ngo uburezi bugire umurongo muzima ndetse bakanafasha mu bikorwaremezo kugira ngo imihanda inyubako n’ibindi bibafashe kwiga neza.
Akimana Moise nawe umwe mu banyeshuri barangije muri iri shuri, yavuze ko ikimushimisha cya mbere aruko bigaga koko nta kujenjeka. Ndetse anashimira bagenzi be biganye mu ishami ry’ubuvuzi ubufatanye bagaragazaga mu gihe babaga bari kwiga, ariko avuga ko byose byatrwe n’ubuyobozi bwiza bw’ishuri, ryabatozaga umuco wo gukorera hamwe.
Ati “icyo nashimye cyane kuri ririya shuri nuko baduhaga amahirwe menshi yo kujya kwimenyereza umwuga mu mavuriro nk’abaganga kuburyo byatumye twiga dukunze kandi twumva neza amasomo”
Ishuri rifite amateka afite umurongo wa gikirisitu
Mu itangazo ryashyizwe ahagaragara n’ubuyobozi bwa Kibogora Polytechnic ngo iri shuri rikuru ryigenga ryashinzwe mu mwaka wa 2012 rihabwa ubuzima gatozi n’iteka rya minisitiri no 7/2015 ryasohotse mu igazeti ya leta no 03 yo kuwa 19 mutarama 2015.
Ku ikubitiro iri shuri ryashinzwe n’umuryango w’ababyeyi bo mu itorero Methodiste Libre ry’u Rwanda uharanira guteza uburezi imbere (APMLPE) kugeza aho rishyizwe mu maboko y’ubuyobozi bw’itorero Methodiste Libre ry’u Rwanda ahagana muri 2015.
Mu izina rya Guverineri w’intara y’Uburengerazuba na Meya w’Akarere ka Nyamasheke batabonetse, Ntaganira Josue Michel umuyobozi w’Akarere ka Nyamasheke wugngirije ushinzwe ubukungu yashimiye cyane abanyeshuri bageze kuri iyo ntera yo kurangiza amasomo, ariko anashimira Imana.
Ati” ndabona mwese mufite akanyamuneza ariko tunashimire Imana yanaduhaye Leta y’ubumwe bw’abanyarwanda dore ko imaze kugeza byinshi ku banyarwanda cyane cyane Paul Kagame utuma abanyarwanda bishakamo ibisubizo kuko yabatoje uwo muco.”
Ashimira buri wese wagize uruhare mu guharanira ko iryo shuri rya Kibogora polytechnic rijyaho, akaba asaba kandi buri wese gukomeza gushyigikira icyo gikorwa cyiza cyane ko umusaruro uvamo ugaragara kandi ngo nk’ubuyobozi bakaba bazakomeza gushyira imbaraga mu burezi kugira ngo ubumenyi butangwa mu mashuri bugire icyo bumarira igihugu.
Yasabye ababyobozi ba kaminuza gukomeza gukora cyane kugira ngo bakomeze kubaka izina kandi bashyira imbaraga mu bushakashatsi, ari nako asaba abanyeshuri barangije gukomeza kwiga kugira ngo bagere ku ntera ihambaye.
Abanyeshuri bagera kuri 455 barangije mu mashami atandukanye harimo iry’ubuzima, ubucuruzi n’iterambere ndetse n’uburezi. Mu ishami ry’ubuvuzi gusa, Kibogora Polyechnic hamaze kurangiza abanyeshuri barenga 600, naho abarenga 2.000 nibo bamaze kurangiza muri iri shuri kuva ritangiye mu mashami atandukanye
M Louise Uwizeyimana


text:
Bamwe mu rubyiruko rwibumbiye muri koperative INGENZI ikora umutobe mu mbuto mu karere ka Gatsibo, baravuga ko bakomeje kudindizwa n’ubuyobozi bw’akarere mu kubona icyangombwa cy’ubuzimagatozi cya koperative yabo, ibi bigatuma imishinga yabo idindira kuko nta bikorwa bakora nka koperative nta byangombwa ifite.
Ibyo bakora biracyabitse kubera kubura ibyangombwa
Kuva muri Gashyantare ngo nibwo koperative Ingenzi yatangiye gushaka icyangombwa cy’ubuzima gatozi gitangwa n’Akarere, kugeza ubu ariko ngo amaso yaheze mu kirere, bavuga ko iyo babajije icyo cyangombwa abo mu ishami ry’amakoperative bababwira ko bakiri kubibakurikiranira nk’uko bisobanurwa na Nsabimana Theogene perezida wa Koperative Ingenzi ikora umutobe mu mbuto.
Yagize ati: "kugeza ubu twagize ikibazo, twadepoje ibitabo byacu bisaba ubuzimagatozi mu karere, ngirango twabidepojeyo mu kwezi kwa kabiri hafi mu kwa gatatu, kugeza uyu munsi rero ntago birakunda uhagarariye amakoperative mu rwego rw’akarere niho twadepoje niwe tubaza, yatubwiye ko yabidepoje batarabisinya ngo bategereje ko umuyobozi w’akarere abisinya".
Nsabimana Theogene akomeza avuga ko kuba batarabona icyangombwa cy’ubuzimagatozi gitangwa n’akarere bimaze kubagiraho igihombo gikomeye.
Agira ati "Naguha nk’urugero aho twari twakoze umushinga mu rwego rw’akarere ukaba uwa mbere ugatoranywa ndetse no ku rwego rw’igihugu ukagerayo ari uwa mbere bakanatwemerera yewe n’urugendoshuri muri Nigeria, ariko byaje kugaragara ko nyuma baje gusuzuma basanga tutagira icyangombwa cy’ubuzimagatozi iba imwe mu mpamvu yo kutabona ayo mahirwe kandi mu by’ukuri twari twagerageje gukora ibintu bisa neza byiza, ikijyane n’ubuziranenge na cyo baratubwira bati ese tuzabaha ubuziranenge muri bande? tuzabaha ubuziranenge aruko muri koperative kandi nta cyangombwa cya koperative mufite ugasanga mu by’ukuri kuba tutarabonye kiriya cyangombwa cy’ubuzimagatozi ku rwego rw’akarere ngo kiduhe uburenganzira bwo kujya kuri RCA byaduteye ikibazo n’igihombo kumara igihe kingana gutya".
Ku murongo wa telephone twahamgaye abo mu ishami ry’ amakoperative, mu nshuro eshanu twabahamagaye iya nyuma batubwiye ko nyirayo yayisize atari na yo.
Gasana Richard umuyobozi w’akarere ka Gatsibo yavuze ko niba hari amakoperative adafite ubuzimagatozi, harebwa hagati ya koperative n’ababishinzwe uwaba yaragize amakosa agakeburwa.
Yagize ati "Ari intege nke z’ubuyobozi ko tudatanga serivise ku wujuje ibyangombwa nge nk’umuyobozi w’akarere nabihakana, kiramutse kinahari tugasanga hari umukozi wabikoze uryamanye dosiye y’umuturage ya koperative ntamuhe serivise tugasanga koko aribyo twamuhana, twamuhana rwose kuko kudatanga serivise ubwabyo ni ikosa."
Gasana Richard umuyobozi w’akarere ka Gatsibo
Gasana Richard kandi avuga ko umukozi cyangwa umuyobozi wimanye serivise atariwe kampara, yongera kwibutsa abaturage ko bafite uburenganzira bwo kujya mu nzego zimukuriye.
Ati "Umuturage usaba serivise ntakumve ko uwo ayisaba ariwe wa nyuma haba hari umukuriye kimwe n’uko n’umuyobozi w’akarere iyo ataguhaye serivise nziza mfite abankuriye, mfite Guverineri arankuriye hari Minisiteri y’Ubutegetsi bw’Igihugu hari ubundi buyobozi bunkuriye ntago ari njyewe kampara muri aka karere kuvuga ngo iyo meya ahakanye biba birangiye".
N’ubwo hakiri imbogamizi zikiboshye urubyiryuko rw’akarere ka Gatsibo mu kwiteza imbere, ubwo aheruka mu gikorwa cy’amatora y’ugomba guhagararira urubyiruko muri njyanama y’akarere ka Gatsibo, umuyobozi w’akarere ka Gatsibo wungirije ushinzwe imibereho myiza y’abaturage Kantengwa Marry yongeye kwibutsa urubyiruko gahunda yo kwihangira imirimo ndetse ko hari n’ubufasha akarere kabagenera.


text:
Kuri uyu wa kabiri Tariki ya 14 Nzeri 2021 nasuye inkambi y’impunzi z’abanye-Congo ya Gihembe iherereye mu Karere ka Gicumbi yatangiye gutuzwamo impunzi mu 1997. Mu by’ukuri si ubwa mbere nari ngeze mu nkambi ngo nicarane n’ababaye mu buzima bw’ubuhunzi tuganire, gusa nibwo bwa mbere nabashije kuganira n’urubyiruko rw’abakobwa babyaye bakiri bato.
Ibyo bivuze ko nari nsanzwe nzi ubuzima bushaririye abari mu buhungiro banyuramo, burimo inzara, ubukene, indwara z’ibyorezo n’ibindi gusa hari icyo nari ntaramenya neza.
Muri iyo nkambi nahasanze abana b’abakobwa bafite hagati y’imyaka 16 na 24 bahetse abana babo bwite.
Hari umwe muri abo bana waganiriye na IGIHE, avuga inzira y’umusaraba yanyuzemo akimenya ko atwite. Ababyeyi be, umuryango ndetse n’abo mu nkambi batangiye kumutoteza, kumwishisha n’ibindi.
Yavuze ko n’ubwo amaze imyaka itandatu abyaye, rwari urugamba rutoroshye, kugira ngo abashe kwisanga mu bandi.
Yagize ati "Nkimara kumenya ko ntwite numvaga ubuzima bwanjye burangiye. Nabonaga abandi bavuye kwiga nkumva ndihebye. Mu rugo nta jambo nari mfite. Mbere twaricaraga tukaganira n’ababyeyi nkabona ko ndi mu muryango mugari ariko nyuma yo gusama batangiye kumpeza. Ntangira kugenda numva ko ubuzima busa n’ubundangiriyeho."
Yakomeje agaragaza ko kubyara uri mu nkambi nta mugabo ufite benshi babifata nk’igitutsi bityo ko abana bari mu nkambi bagize ibyago byo guterwa inda babaho bahangayitse bitewe no guhozwa ku nkeke.
Mugenzi we wabyaye afite imyaka 16 kuri ubu afite umwana w’uruhinja, yagaragaje ko ubuzima bw’umukobwa wabyariye iwabo aba mu nkambi bugoye cyane.
Ati "Kwitwa umubyeyi bisaba gufata inshingano ariko twebwe nta bushobozi tuba dufite. Abenshi twari abanyeshuri twacikirije amashuri yacu kuko nkanjye nari ngeze mu wa Kane w’amashuri yisumbuye. Kwakira ko ntwite byarangoye cyane ariko nyuma y’amezi abiri uriyakira. Mu nzu iwanyu, abavukanyi, ababyeyi n’abaturanyi baba bakwita ikivume, bakanagufata nk’utagira ubwenge kuko wabyaye."
Basabye ababyeyi babo n’abaturanyi guhindura imyumvire yo kwirinda kubatesha agaciro kuko bishobora no kubatera kwiyambura ubuzima, ahubwo ko bakwiriye gufashwa kongera kwiyubaka.
Nubwo bimeze bityo, imiryango itandukanye yita ku mibereho y’impunzi, nk’Umuryango Mpuzamahanga w’Abanya-Koreya wita ku butwererane KOICA, Ishami Ishami ry’Umuryango w’Abibumbye ryita ku Baturage, UNFPA, yatangiye gufasha aba bana b’abakobwa babyaye imburagihe kugira ngo barusheho gutegura ejo hazaza habo n’abana babo.
Umuyobozi w’Ishuri ryigisha imyuga itandukanye abakobwa n’impunzi babyaye imburagihe rya Centre Diocésain Des Jeunnes China Keitetsi, Soeur Odette Uwimana Mitengezo, yavuze ko ibikorwa byo kwigisha aba bana biri muri gahunda zo kubasana imitima no kububakamo abantu beza b’ejo hazaza.
Yagize ati " Tubigisha no kuva mu bwigunge no kuba barihebye kubera ko babyaye. Aha turabigisha tukabereka ko nabo ari abantu, tukabereka ko n’ejo hazaza nibihangana bakava muri ubwo bwigunge bazavamo abantu bazima bazakorera imiryango yabo n’abana babo."
Yakomeje avuga ko kuza kwiga imyuga byatumye ababyeyi babo badakomeza kubafata nk’abadafite agaciro kuko batangiye kugira inzozi z’ahazaza.
Ati "Igituma imibanire yabo n’imiryango igenda iba myiza ni uko abona cya giceri. Ntabwo umwana agisabiriza kandi akagira igihe we agura umunyu akawuzanira ababyeyi. Ntabwo umubyeyi na we yakinubira umwana ufite icyo amuzanira.
Uhagarariye KOICA mu Rwanda Chon Gyong Shik yasabye uru rubyiruko kudacika intege ndetse no guharanira kwigira kugira ngo ubuzima bwarwo bukomeze kurushaho kuba bwiza.


text:
Mu itangazo ryashyizwe ahagaragara na RGB, rivuga ko buri wese yemerewe kujya mu idini ashaka, ariko uwo muryango ugomba kuba utanyuranye n’umuco mbonezabupfura w’Abanyarwanda kandi bitabangamiye ituze n’umutekano w’igihugu.
Mu minsi yashize RGB yatangaje ko yakiriye ubusabe bw’imiryango ibiri isaba kwemererwa gukorerwa mu Rwanda nk’amadini ashingiye ku mbaraga z’ikuzimu, gusa iki kigo cyatangaje kidashobora kwemerera amadini nk’aya gukorera mu Rwanda.
Iryo tangazo rigira riti”Dushingiye ku biteganywa n’amategeko y’u Rwanda RGB ntishobora kwandika idini rya shitani nk’umuryango ushingiye ku idini. Imiryango ishingiye ku madini RGB yandika ikemererwa gukorera mu Rwanda ni isanisha abantu n’Imana”
Kuva kera Abanyarwanda bemeraga Imana bitaga amazina atandukanye arimo , ‘Rugira, Rurema’ n’ayandi, ariko hari n’abiyambazaga izindi mbaraga zirimo za Nyabingi na Ryangombe bafataga nk’Imana baniyambazaga mu mihango itandukanye irimo kubandwa no guterekera.
Ku mwaduko w’abazungu, Abanyarwanda bigishijwe Imana bitaga ‘Patri’ ijambo rikomoka ku Kilatini, Pater (Data).
Mu kwemera kw’Abanyarwanda mu ruhame nta werura ko asenga igitandukanye n’Imana, mu madini atandukanye bita amazina atandukanye, arimo Imana, Allah, Yehova n’ayandi. Gusa ntibibujije ko hari abashobora kuba biyambaza ibindi bita ‘Imana’ yabo.
Mu kiganiro aheruka kugirana na IGIHE, Umuyobozi muri RGB ushinzwe imitwe ya Politiki n’imiryango ishingiye ku madini, Aime Barihuta Haba, yavuze ko hari imiryango ibiri yasabye kwemererwa gukorera mu Rwanda ivuga ko igendera ku mbaraga za shitani.
Yagize ati “Hari imiryango ibiri igendera ku myemerere nk’iyo yasabye kwandikwa mu buryo bwemewe n’Amategeko igakorera mu Rwanda.”
Abajijwe uko bamenye ko iyo miryango ikorana n’imyuka mibi ndetse n’imbaraga za shitani, yagize ati “Iyo twandika imiryango hari inyandiko tubasaba. Mu mategeko bagenderaho twasanze ko bakorana n’imbaraga za sekibi [force surnaturel], barabyiyemerera rwose.”
Yakomeje avuga ko iyi miryango itandukanye n’amadini gakondo kuko “gakondo bemerera Imana.”
U Rwanda ni igihugu kigendera kuri Politiki yemerera buri wese uburenganzira bwo kwishyira akizana harimo no gusenga. Ubwisanzure mu bitekerezo, mu mutimanama, mu guhitamo idini, mu gusenga no kubigaragaza mu ruhame burengerwa na Leta mu buryo buteganywa n’amategeko nkuko bigaragara mu Itegeko Nshinga ry’u Rwanda.
Mu Itegeko Nshinga harimo ibigaragaza ko Abanyarwanda bemerera Imana dore ko iyo umuyobozi arahira agira ati “Nintatira iyi ndahiro, nzabihanirwe n’amategeko. Imana ibimfashemo”
Iyi ndahiro igaragaza ko u Rwanda ari igihugu cyemera Imana bigatuma hari abibaza niba imiryango nk’iyi ifite umurongo uhabanye n’iyo myemerere yari kwememererwa gukorera mu gihugu.


text:
Minisiteri y’uburezi mu Rwanda (MINEDUC) yatangiye umukwabo wo gutahura abarimu ba baringa ivuga ko bari mu mashuri.
Ibi iyi Minisiteri yabitangaje kuri uyu wa 28 Gashyantare 2017, mu ibaruwa yandikiye abayobozi b’uterere twose ivuga ko igenewe abarimu bose mu bigo by’amashuri ya Leta n’afashwa na Leta ku bw’amasezerano.
Iyi baruwa imenyesha, ivuga ko hagiye gukorwa ibarura ry’abarimu bigisha mu bigo by’amashuri ya Leta n’afashwa na Leta ku bw’amasezerano, rigamije kugaragaza imibare nyayo y’abarimu kuko ngo byagaragaye ko mu bigo by’amashuri hakirimo abarimu ba baringa.
Iyi baruwa ivuga kandi ko buri muyobozi w’ikigo cy’ishuri asabwe guteguza abarimu ayoboye kandi igihe cy’ibarura buri mwarimu agasabwa kwitwaza indangamuntu n’ikarita y’ubwishingizi ya RSSB, bikaba nta wemerewe guhagararira undi.
Biteganyijwe ko iri barura riteganyijwe kuva tariki ya mbere kugeza tariki 10 Werurwe 2017, rizasiga hamenyekanye imibare y’ukuri kuko intumwa za MINEDUC zizakora iri barura zizigerera kuri buri kigo cy’ishuri.
Abarimu ba baringa ni abarimu batagaragara mu ma raporo gusa, nta bari mu kazi, bagahembwa na Leta amafaranga akajya mu mifuka y’ababa bavuze ko bahari, iri barura rikazafasha mu kubona n’amafaranga ya Leta yahembwaga abarimu yabaraga ko bigisha ihereye ku mibare ihabwa kandi ntabo (baringa).